Paaram David Aguila Dollano, 59\nPambihira an broadcaster na piglalanatan bako lang an programa kundi an saiyang enterong pagkatao.\nSi David Dollano, popular bako lang sa aire kundi maski sa luwas kan announcer’s booth arog kan bulangan asin sa mga coffee shops, binawian nin buhay sa edad na 59, dai ngani naka senior huli sa helang sa kidney.\nTolong taon na nag-dialysis, tolong beses sarong semana pero nakaka-programa pa aga-aga, amayon pati mag-duty, duwang oras bago magpoon an programa. Pag-abot sa estasyon andam na an bareta pati tsismis.\nSabi kan saiyang agom na si Melba Chavez alas 4:00 mata na, sige an pan-apod sa mga amigo/amiga niya.\nLabing tolong dekada sa radyo kaya naguin bantugan na marhay bilang primetime announcer poon sa DZDR, DWRN, asin DWLV-AM.\nKan 1994 kinua siya kan Radyo Mindanao Network bilang primetime announcer sa DWNX, an primerong FM station sa Bikol na may AM programing.\nPalibhasa an taga-Naga asin taga-Camarines Sur baraguhon biglang naguin popular an saiyang programa lalo na kan iintroducir niya an Chika sa Radyo bilang original na tsismoso kadakul naogma, kadakul man an naanggot lalo na kun tinatamaan pero mas dakul an paradangog.\nHaleng NX nagbalyo siya sa DZGE na pareho an estilo kaya bantugan man giraray. Kan mawara an DZGE nawara man siya sa aire. Pero kan magbukas man giraray an DWLV FM kaibanan sinda na Gil Basmayor Jr., Ervin Borja, Bert Delos Martires asin iba pa.\nAlagad pakalihis pirang bulan inimbitaran sinda kan OK FM kan pamilya Cabral kaya pinunan ninda an programang “Riding-in-Tandem”. Pinunan ninda ni Ervin Borja an programang “Riding -in-Tandem”. Magayon an saindang chemistry.\nMaski sa college sa UNC magbarkada na sinda asin “riding-in-tandem” na bilang student leaders asin orador. Gulpi na sindang mga taga-hanga sa laog kan campus.\nHuring kumpleanyo ni David na guinibo sa residensya nya sa Progress Home, Canaman CSur kairiba an nagkapirang mga dayupot na mga amigo\nKan nasa radyo na sinda dakul man giraray an mga taga-hanga bako lang mga juvenes asin estudyantes kundi maski arin sa sector pati mga gurang.\nSi David ang may pugol kan “Tsismis is my Business” na dakul an para-antabay bako lang sa Naga kundi sa enterong Bikol, enterong nasyon asin ibang parte kan kinaban huli sa Facebook livestreaming.\nKaya lang duman naman nagpoon na nagkahelang si David sa bato na kinaipuhan mag-dialysis. An problema pati ta si David habong magpa-kidney transplant ta habo siyang bugtakan nin kidney hale sa kiisay man sa tolo niyang aki. “Magadan na lang ako habo kong ma-inaan nin parte kan hawak an arin man sa sakong mga aki”, sabi niya sa pamilya asin mga barkada.\nKan pwede nang mag-transplant asin handa na an mga amigo na magtao nin dakulang pondo para sa operasyon asin sa pambakal nin kidney hali sa ibang tao na bagay para saiya saka man nagka-Covid asin pigbawal an kidney transplant ta pigtawan atensyon si pagbulong kan si may mga helang nin Covid-19.\nNagkataon man pati na biglang binawian nin buhay an saiyang numero unong taga-hanga an mismong may saderi kan OK FM/PTV 5 kaya dai nguna natawanan nin bagong kidney.\nKan magpara-luya na siya habo na lugod magpabulong, pinundo an dialysis asin duwang semana siya nagpa-hingalo sa harong pero habo nang magpa-doktor ta preparado na daa siya sa ika-duwang buhay.\nSi David Dollano kangudan sa magturugang pero mapinadangat sa pamilya magpoon sa ama sagkod ina asin mga tugang asin mga partidaryos. Si Artero Dollano an saiyang ama kan nabubuhay pa minalakaw haling Abella pasiring sa DZGE sa Baras, Canaman maheling lang an saiyang aki.\nAn mga tugang niyang mayong trabaho ikinokolukar niya--- may sa City hall, may sa Capitol. An tolo niyang mga aki napatapos niya sa colegio bako lang dahil sa trabaho sa radyo kundi huli sa higos asin diskarte.\nSa mga ultimong aldaw niya sa kinaban kun nagdu-duty siya sa estasyon pig-aaralsa na lang siya sa pagsakat sa announcer’s booth pero kun dangugon mo sa aire huna mo mayong mati. Makusog pa an boses, kompleto pa an mga detalyes kan mga bareta, pati tsismis (dai lang aram kun siisay an tinutumbok), yaon pa an pa-konswelo o sense of humor, yaon pa an purong Bikol na saiya lang madadangog asin an pitik sa mga gusto niyang patamaan.\nIdto palan nagpopoon na siyang magluya sagkod magtalikod na sa kinaban kan Mayo 20, 2021.\nBako lang siya mapinadangat sa sadering pamilya kundi sa pamilya kan agom asin panugangan, sa kapwa taga-radyo orog na sa daing gayo sinuswerte sa hanapbuhay.\nKun mag-celebrar siya nin kompleanyo kada Hunyo 27 sa saiyang harong sa Progress Homes, Canaman perming gulpi an tao. Mga kristo sa bulangan, mga para-inom, mga reporter kan ibang estasyon, mga politiko, mga negosyante asin mga amigo intimo.\nKaya kan siya bilaran dyan sa St. Peter sa Tabuco, Naga City, tolong aldaw na pano an funeraria asin lalo na kan siya ilubong sa Santo Nino Memorial Park gulpihon si nagturunga bako lang sa simbahan kundi orog na sa kamposanto baku lang hali sa Naga kundi haling Calabanga, Bula, Canaman asin iba pang mga hararayong lugar.\nMayayaman saka kinapobrehan presente, nagpahayag kan saindang pakikidumamay sa pagtalikod sa kinaban nin sarong pambihirang broadcaster na sagkod ngonyan saindang piglalanatan.


Home / Albay / Bicol / Bicol News / News / Anibersaryo ni Gen Simeon Ola pig romdom\nAnibersaryo ni Gen Simeon Ola pig romdom\nBicol Standard Newspaper Sunday, September 02, 2018 Albay, Bicol, Bicol News, News\nGUINOBATAN, Albay (Bicol Standard) Ginatos na mga taga Albay an nagtiripon kasuodma (Domingo) tanganing romdomon an ika 153 na anniversaryo ni Gen. Simeon Arboleda Ola, an ultimong Filipino na general na nag suko sa mga Americano sa pagtapos kan guerra kan Pilipinas asin America.\nSegun ki Alkalde Ann Ongjoco, kan Guinobatan, Albay, dapat tawan honra kan mga Bicolano si Ola nin huli sa dakulang contribusyon sa katalingkasan kan nasyon sa kamot kan mga dayuhan.\nPinanginotan kan gobierno municipal an halipot na programa, na kabale an pag-itaas kan bandera kan Pilipinas asin kan revolutionary flags kasabay an 21ng gun salut, sa pag honra kan isog asin kusog nin boot ni Gen Ola.\nIgwa man nin mga burak na pig atabang kan mga official kan gobierno lokal asin mga police asin military officers sa saiyang shrine sa centro kan Guinobatan.\nNag surrender si Ola sa mga Americano kan Sep 25, 1903, kaiba an 28 kan saiyang mga tawohan asin official, sa condisyon na tatawan sinda nin amnestiya.\nNag atubang bista si Ola asin na sentenciahan na mapriso sa laog nin tulong decado, alagad tinawan nin kapatawadan kan 1094.\nTulong clase nin rasa na naglupig sa Pilipinas an saiyang nalampasan -- an mga Spaniards, Americano asin Japanese -- kan 1898, 1945 asin 1946.\nBinawian siya nin buhay kan Feb 14, 1952, asin pig lubong sa Roman Catholic Cemetery sa Guinobatan.\nAnibersaryo ni Gen Simeon Ola pig romdom Reviewed by Bicol Standard Newspaper on Sunday, September 02, 2018 Rating: 5


Kape - Wikipedia\nSarong solyaw na kape, may paarte\nAn Coffea arabica\nMga pahinog na bunga nin kape\nMga sinanlag na pisog kan kape\nAn kape (Ingles, coffee; genus, Coffea) sarong inomon na hale sa giniling na pisog kan siring na tinanom pakasanlag kan nasabing mga pisog. An tinanom na kape naabot sobra sa apat na metro an langkaw, an mga bunga kaini matabilog asin tiripontipon saka dukot haros sa sanga, berde kun hilaw pa, nagdudulaw kun pahinog na, asta nakolor mairom na pula kun hinog na.\nDuwang klaseng kape an popular na patuboon: an Coffea arabica asin an Coffea canephora, na inapod "robusta". An huri mas matibay an resistensya sa atake kan coffee leaf rust (Hemileia vastatrix) pero may pait-pait sa namit. Magkapira pa an mga kapeng pigkukuan nin pisog na iyo an C. liberica, C. stenophylla, C. mauritiana, asin an C. racemosa. Sa Filipinas, orog na sa Batangas asin sa Cavite, an lakopan na tinatanom asin inaataman sa mga pawa' nin kape iyo an "barako" (Es., varaco, mangsad), sarong kape na iyo mansana an Coffea liberica. Sobra sa 70 nasyon an nagpapatubo nin kape, sa Latin Amerika, sa Sur-subangan nin Asya, asin sa Aprika. Pag hinog na, an mga bungang kape ginuno, pinipili, asin binabalad ngane makua an mga pisog. Sinasanlag an mga pisog sa tamang temperatura depende sa gustong ipaluwas na lasa bago an mga ini ginigiling, dangan pinapakala'kaga sa mainit na tubig na magluwas an saiyang mahamot na amyo.\n1 Produksyon sa kinaban\nProduksyon sa kinabanLiwaton\nKan 2011 Brasil an nangengenot asin lider sa produksyon nin berdeng kape, nasundan kan Biyetnam, Indonesya, asin Colombia. An Arabicang banhi nin kape an popular nanggad na patamboon sa Latin amerika, habagatan Aprika, Arabia, asin Asya, manta an banhi nin Robustang kape an pinapatalubo sa bandang solnopan asin sentral Aprika, lakop sa sur-subangan nin Asya asin may dikit na parte sa Brasil.\nAn mga iba-ibang banhi kan kape nabibisto sa kaibahan sa namit, sa amyo, sa porma, asin sa pagkasarat. An mga kaibahan na ini sarig na gayo bako lamang sa kun saen na rona pinapatambo kundi huli sa subspecies kaini asin sa pagproseso. Sinasabing "varietals" tinutukdo kun saen sinda nagikan arog kan sa Colombia, sa Java o sa Kona.\nhttp://www.iol.co.za/lifestyle/food-drink/drink/thirsty-have-a-cup-of-coffee-1.1630277#.UtJpLLT0xsU kinua 12-01-14\nPinaghugot gikan sa "https://bcl.wikipedia.org/w/index.php?title=Kape&oldid=190311"\nLast edited on 28 Marso 2020, at 18:48\nHuring pigliwat an pahinang ini kan 28 Marso 2020, alas 18:48.


“An Sakuyang Kahadian Bakong Kabtang kan Kinaban na Ini”—Juan 18:36 | Pag-aadalan\nBASAHON SA Afrikaans Albanian Aleman Amharic Angolan Sign Language Arabic Armenian Aymara Azerbaijani Bassa (Cameroon) Belize Kriol Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Cibemba Croatian Czech Damara Danish Digor Douala Dutch Efik Español Estonian Fijian Finnish Ga Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Ibanag Icelandic Iloko Indonesian Ingles Isoko Italiano Kabiye Kannada Kikamba Kikaonde Kikuyu Kinyarwanda Kirghiz Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Luo Luvale Macedonian Malagasy Malayalam Marathi Marshallese Mbunda Mongolian Myanmar Nahuatl (Guerrero) Nahuatl (Huasteca) Ndebele (Zimbabwe) Ndonga Nepali Norwegian Nzema Oromo Pangasinan Persian Pidgin (Cameroon) Polish Ponapean Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (South Africa) Setswana Shona Sidama Silozi Sinhala Slovak Slovenian Sranantongo Swahili Swati Swedish Tagalog Tajiki Tamil Tetun Dili Thai Tigrinya Tiv Tongan Tsonga Turkish Tuvaluan Twi Tzeltal Tzotzil Ukrainian Uzbek Vietnamese Wolaita Xhosa Yoruba Zulu\n“Huli kaini kaya ako nagdatong sa kinaban, tanganing magpatotoo ako manungod sa katotoohan.”—JUAN 18:37.\nPaano ipinahiling ni Jesus na habo niyang makilabot sa pulitika?\nAnong pagmansay dapit sa pagbayad nin buhis an irinekomendar ni Jesus?\nAno an dapat na magin pagmansay kan mga Kristiyano kun dapit sa kadahasan?\n1, 2. (a) Paano urog na nagkakabaranga an kinaban? (b) Anong mga hapot an sisimbagon niyato sa pag-adal na ini?\n“AKI pa ako, puro na inhustisya an nahihiling ko,” an sabi nin sarong sister sa timog na parte kan Europa, na nagigirumduman an saiyang nakaagi. “Kaya dai ko gusto an sistema nin pulitika sa nasyon mi, asin sinuportaran ko an mga ideya na ekstremista sa paghiling kan dakul. Sa katunayan, dakul na taon akong nagin girlfriend nin sarong terorista.” Sarong brother sa timog na parte kan Aprika an dating uyon sa paggamit nin kadahasan. “Naniniwala ako kaidto na nakakalabi sa gabos na iba pa an tribo mi, asin nagbali ako sa sarong partido pulitika,” an sabi niya. “Itinukdo sa samo na gadanon paagi sa garod an mga kaiwal mi—dawa pa mga katribo mi na nagsusuportar sa ibang partido pulitika.” Sarong sister na nakaistar sa sentral na parte kan Europa an nagsabi: “May pagpalain-lain ako kaidto, saka anggot ako sa siisay man na iba an nasyonalidad o relihiyon.”\n2 Sa kinaban ngunyan, nagdadakul an mga tawo na igwa kan mga kaisipan na ipinahiling kaidto kan tulong indibidwal na iyan. Nagdadakul an pulitikal na mga grupo na naggagamit nin kadahasan tanganing magkamit nin independensiya, padagos na nagkakabaranga an mga tawo pag-abot sa pulitika, asin sa dakul na nasyon, naggagrabe an pagkaungis sa mga dayuhan. Arog kan ihinula kan Bibliya, an gabos na klase nin tawo sa panahon na ini nin huring mga aldaw “habo nin ano man na kasunduan.” (2 Tim. 3:1, 3) Mantang mas nagkakabaranga an kinaban, paano mapagdadanay kan mga Kristiyano an saindang pagkasararo? Dakul kitang manunudan sa pagsiyasat kun paano inatubang ni Jesus an sarong sitwasyon kan inot na siglo kan nagkakariribok an mga tawo huli sa pulitika. Pag-ulayan niyato an tulong panginot na punto: Taano ta nagsayuma si Jesus na makilabot sa ano man na grupo nin pulitika? Paano niya ipinahiling na kaipuhan likayan kan mga lingkod nin Diyos na magkampi kun dapit sa mga isyu sa pulitika? Asin paano itinukdo sa sato ni Jesus na dai kita dapat gumamit nin kadahasan laban sa iba?\nAN SABUOT NI JESUS MAPADAPIT SA MGA PAGHIHINGUWANG MAGKAMIT NIN INDEPENDENSIYA\n3, 4. (a) Kan si Jesus nasa daga, ano an gustong marhay na mangyari kan mga Judio? (b) Ano an nagin epekto kaiyan sa mga disipulo ni Jesus?\n3 Dakul sa mga Judiong nahulitan ni Jesus an gustong marhay na magin independiyente sa Roma. Pinagrabe pa kan mga Judiong Zealot, o mga nasyonalista, an pagmawot na iyan kan mga tawo. Dakul sa mga ekstremistang iyan an nagsunod sa mga ideya ni Judas na taga Galilea. Saro siyang palsong mesiyas kan inot na siglo na dakul an nadaya. Sinabi kan Judiong historyador na si Josephus na “sinutsutan [ni Judas] an saiyang mga kahimanwa na magrebelde, na sinasabihan sindang mga matalaw huling tinutugutan ninda an mga Romano na pabayadon sinda nin buhis.” Sinentensiyahan kan mga Romano nin kagadanan si Judas. (Gibo 5:37) May mga Zealot pa ngani na inagi sa dahas an paghihinguwa nindang makamtan an mga katuyuhan ninda.\n4 Apuwera sa mga ekstremistang iyan, hinahalat-halat man kan ordinaryong mga Judio an pag-abot kan pulitikal na Mesiyas. An buot sabihon, inaasahan ninda na pag mag-abot na an Mesiyas, gigibuhon giraray niyang mamuraway an nasyon ninda asin na papatalingkason niya sinda sa Roma. (Luc. 2:38; 3:15) Naniniwala an dakul na maestablisar an Mesiyas nin sarong kahadian sa daga asin gigibuhon niya iyan sa Israel. Pag nangyari iyan, an minilyon na Judio na nagkasuruway-suway sa manlain-lain na nasyon mabaralik na sa saindang dagang tinubuan. Girumdumon na minsan hinapot ni Juan Bautista si Jesus: “Ika an Saro na maabot, o may hahalaton kaming iba?” (Mat. 11:2, 3) Posibleng gustong maaraman ni Juan kun may ibang maabot tanganing utubon an gabos na inaasahan kan mga Judio. Asin kan buhayon na liwat si Jesus, may nanuparan siyang duwang disipulo sa dalan pasiring sa Emaus na nag-aasa man na an Mesiyas an mapatalingkas sa Israel. (Basahon an Lucas 24:21.) Dai nahaloy pagkatapos kaiyan, hinapot si Jesus kan mga apostol niya: “Kagurangnan, ibabalik mo na ngunyan sa Israel an kahadian?”—Gibo 1:6.\n5. (a) Taano ta gusto kan mga taga Galilea na gibuhon na hadi si Jesus? (b) Paano itinanos ni Jesus an saindang kaisipan?\n5 Siguradong an mga inaasahan na iyan mapadapit sa Mesiyas an dahilan kaya gusto kan mga taga Galilea na magin hadi ninda si Jesus. Iniisip gayod ninda na magigin marahayon na tagapamahala si Jesus. Matibayon siyang magtaram; nakakapaumay nin mga hilang; kaya pa ngani niyang magtao nin kakanon sa mga nagugutom. Pagkatapos pakakanon ni Jesus an mga 5,000 na lalaki, narisa niya an sabuot kan mga tawo. “Huling aram ni Jesus na marani na sinda tanganing piriton siyang magin hadi ninda, naghali siya giraray asin solong nagpasiring sa bukid.” (Juan 6:10-15) Kan sunod na aldaw sa ibong na pangpang kan Dagat nin Galilea, posibleng nagkurukalma na an mga tawo. Dangan ipinaliwanag ni Jesus sa sainda kun ano talaga an gibuhon niya. Nagdatong siya tanganing magtao nin espirituwal, bako nin materyal na pakinabang sa nasyon. “Magpagal kamo, bakong para sa kakanon na nararaot, kundi para sa kakanon na dai nararaot na nagtatao nin buhay na daing katapusan,” an sabi niya sa sainda.—Juan 6:25-27.\n6. Paano malinaw na ipinahiling ni Jesus na habo niyang makiimbuwelto sa pulitika sa daga? (Hilingon an ritrato sa kapinunan kan artikulo.)\n6 Kan panahon na madali na an saiyang kagadanan, narealisar ni Jesus na naglalaom an pira sa mga parasunod niya na maestablisar siya nin kahadian sa daga na an sentro nasa Jerusalem. Itinanos niya an kaisipan na iyan paagi sa pagtao kan ilustrasyon mapadapit sa mga mina. Ipinahiling kaiyan na si Jesus, na “sarong tawo na gikan sa respetadong pamilya,” kaipuhan na maghali nin halawig na panahon. (Luc. 19:11-13, 15) Sinabi man ni Jesus na neutral siya kun dapit sa gobyerno nin Roma. Hinapot ni Poncio Pilato si Jesus: “Ika an Hadi kan mga Judio?” (Juan 18:33) Posibleng natakot an gobernador na puwedeng magkawsa si Jesus nin kariribukan sa pulitika, na sarong panginot na problema kaidto sa bilog na pamamahala ni Pilato. Nagsimbag si Jesus: “An sakuyang Kahadian bakong kabtang kan kinaban na ini.” (Juan 18:36) Dai siya nakikabtang sa pulitika huling an saiyang Kahadian langitnon. Sinabi niya ki Pilato na an gibuhon niya sa daga iyo na “magpatotoo . . . manungod sa katotoohan.”—Basahon an Juan 18:37.\nSain ka nakapokus, sa mga problema sa kinaban o sa Kahadian nin Diyos? (Hilingon an parapo 7)\n7. Taano ta tibaad dipisil malikayan an pagkomento na nagpaparisang may sinusuportaran kitang pulitikal na grupo?\n7 Kun arog kan ki Jesus an pakasabot niyato sa satong asignasyon, lilikayan ta dawa an pagkomento, maski sa isip lang niyato, na nagpaparisang may sinusuportaran kitang pulitikal na grupo. Posibleng bako ining madali. “An mga tawo sa lugar mi mas nagigin mga ekstremista,” an narisa kan sarong paraataman nin sirkito. “Nangingibabaw an nasyonalistikong kaisipan, asin dakul an kumbinsido na makakapauswag kan buhay ninda an pagigin independiyente. Marahay na sana ta naprotektaran kan mga tugang an pagkasararo ninda bilang Kristiyano paagi sa pagkonsentrar sa paghuhulit kan maugmang bareta kan Kahadian. Sa Diyos sinda nagsasarig na iyo an maresolber sa mga inhustisya asin sa iba pang problema na inaatubang niyato.”\nPAANO INATUBANG NI JESUS AN NAKAKAPABARANGANG MGA ISYU SA PULITIKA?\n8. Magtao nin halimbawa kan pasakit na napaatubang sa mga Judio kan inot na siglo.\n8 Sa parati, inhustisya an dahilan kaya nagkukusog an pagmawot kan mga tawo na makiambit sa pulitika. Kan panahon ni Jesus, mainit na isyu sa pulitika an dapit sa pagbuhis. Sa katunayan, an pagrebelde ni Judas na taga Galilea na sinambit kasubago nagpuon sana sa isyu dapit sa pagparehistro tanganing masigurado na mabayad nin buhis sa Roma an mga tawo. Kahagadan sa mga sakop kan Roma, kaiba na an mga tawong nagdadangog ki Jesus, na magbayad nin dakul na klase nin buhis, halimbawa sa mga produkto, daga, asin harong. Nakadagdag pa sa pasakit an pagigin korapto kan mga parasingil nin buhis. Kun minsan, nagbabakal an mga parasingil nin buhis nin posisyon sa pampublikong subastahan para makatubo sa mga nakukulektang kuwarta. Si Zaqueo, an pamayo kan mga parasingil nin buhis sa Jerico, nagyaman sa pangingikil nin kuwarta sa mga tawo. (Luc. 19:2, 8) An ginigibo niya posibleng iyo an tipikal na ginigibo kan dakul.\n9, 10. (a) Paano pinurbaran kan mga kaiwal ni Jesus na maimbuwelto siya sa sarong isyu sa pulitika? (b) Ano an manunudan niyato sa simbag ni Jesus? (Hilingon an ritrato sa kapinunan kan artikulo.)\n9 Pinurbaran kan mga kaiwal ni Jesus na dakupon siya sa saiyang itinataram tanganing may kampihan siya sa sarong isyu sa pagbuhis. Mapadapit iyan sa buhis na sarong denario na ipinapataw sa lambang tawong nasasakupan kan Roma. (Basahon an Mateo 22:16-18.) Partikular nang ikinakauyam kan mga Judio an buhis na ini. Nagpapagirumdom kaya ini kan pagigin sakop ninda kan Roma. Iniisip kan “mga suportador kan partido ni Herodes” na nagpalataw kan isyung ini na kun kokontrahon ni Jesus an pagbuhis puwede siyang akusaran nin sedisyon. Kun masabi si Jesus na kaipuhan nindang magbayad nin buhis, puwedeng mawara sa saiya an suporta kan mga parasunod niya.\n10 Nagin maingat si Jesus sa pagsimbag tanganing masigurado na neutral siya kun dapit sa isyu sa pagbuhis. Sinabi niya: “Itao nindo ki Cesar an mga bagay na ki Cesar, alagad sa Diyos an mga bagay na sa Diyos.” (Mat. 22:21) Siyempre, aram ni Jesus na komun an korapsiyon sa mga parasingil nin buhis. Pero habo niyang mawara an saiyang pokus sa mas mahalagang marhay na isyu na iyo an matao nin tunay na solusyon—an Kahadian nin Diyos. Kaya paagi kaini, nagtao si Jesus nin arugan para sa gabos niyang parasunod. Dapat nindang likayan na makilabot sa mga isyu sa pulitika, dawa kun sa hiling ninda talagang nasa tama sinda. Hinahanap kan mga Kristiyano an Kahadian nin Diyos asin an saiyang katanusan. Iyan an ginigibo ninda imbes na magkaigwa nin makusog na mga opinyon o magkomento kontra sa partikular na mga inhustisya.—Mat. 6:33.\n11. Paano niyato magigiyahan sa tama an satong pagmawot na magkaigwa nin hustisya?\n11 Dakul na Saksi ni Jehova an nahali an ekstremistang mga kaisipan ninda kaidto dapit sa pulitika. “Pagkatapos kong magklase sa social studies sa unibersidad, nagkaigwa ako nin ekstremistang mga kaisipan,” an sabi nin sarong sister sa Great Britain. “Gusto kong ipaglaban an deretso kan mga itom huli sa grabeng inhustisya na inagihan kan lahi mi. Parati akong nanggagana sa mga debate, pero sa huri disganado man giraray ako. Dai ko naisip kaidto na an mga kawsa kan inhustisya huli sa rasa kaipuhan na mahali sa mismong puso nin mga tawo. Pero kan magpuon akong mag-adal nin Bibliya, narealisar ko na dapat ko palan na punan an pagbabagong iyan sa puso ko mismo. Sarong puting sister an mapasensiyang nagtabang sa sako na magibo iyan. Ngunyan regular payunir na ako sa sarong sign-language congregation, asin hinihinguwa kong magkaigwa nin marahay na relasyon sa gabos na klase nin tawo.”\n“IBALIK MO SA SARUNGAN AN SAIMONG ESPADA”\n12. Anong “lebadura” an sinabi ni Jesus na dapat likayan kan saiyang mga disipulo?\n12 Kan panahon ni Jesus, sa parati nagsusuportar sa pulitika an mga lider nin relihiyon. Sinambit kan librong Daily Life in Palestine at the Time of Christ na “an mga sekta nin relihiyon na diyan nababanga-banga an mga Judio masasabi niyatong kaagid kan inaapod ta ngunyan na mga partido pulitika.” Kaya pinatanidan ni Jesus an saiyang mga disipulo: “Magin mapagmasid kamo; mag-ingat kamo sa lebadura kan mga Fariseo asin sa lebadura ni Herodes.” (Mar. 8:15) An pagsambit diyan ki Herodes posibleng marhay na nanunungod sa mga suportador kan partido ni Herodes. May koneksiyon sa pulitika, gusto kan mga Fariseo na magin talingkas an mga Judio sa Imperyo nin Roma. Ipinapahiling kan rekord ni Mateo na sinambit man ni Jesus an mga Saduceo sa pag-uulay na ini. Gusto nindang magdanay sa posisyon ninda. Dakul kaya sa mga miyembro ninda an may posisyon kaidto sa irarom kan pamamahala kan Roma. Mapuwersang pinatanidan ni Jesus an saiyang mga disipulo na likayan an mga katukduan, o lebadura, na pinapalakop kan mga grupong ini. (Mat. 16:6, 12) Interesante nanggad, an pag-uulay na ini nangyari dai nahaloy pagkatapos kaidtong an mga tawo gustong gibuhon na hadi si Jesus.\n13, 14. (a) Paano nagin dahilan nin kadahasan asin inhustisya an mga isyu sa pulitika asin relihiyon? (b) Taano ta bakong tama na maggamit nin kadahasan dawa kun may inhustisya? (Hilingon an ritrato sa kapinunan kan artikulo.)\n13 Pag nahaluan nin relihiyon an pulitika, madaling magkaigwa nin kadahasan. Itinukdo ni Jesus sa saiyang mga disipulo na dapat sindang magdanay na neutral sa arog kaiyan na mga sitwasyon. Saro iyan sa dahilan kaya nagpakana an mga panginot na saserdote asin an mga Fariseo na gadanon si Jesus. Inisip ninda na kalaban ninda si Jesus sa posisyon ninda sa pulitika asin relihiyon. “Kun papabayaan ta siya sa ginigibo niyang ini, gabos sinda maturubod sa saiya, asin an mga Romano maarabot asin kukuanon ninda an satong lugar saka an satong nasyon,” an sabi ninda. (Juan 11:48) Kaya, pinanginutan kan Halangkaw na Saserdoteng si Caifas an pakanang gadanon si Jesus.—Juan 11:49-53; 18:14.\n14 Nagsugo si Caifas nin mga suldados tanganing arestaron si Jesus pag banggi na. Aram ni Jesus an dapit sa makasusupog na pakanang ini, kaya kan huri niyang pamanggihan kaiba kan mga apostol, sinabihan niya sindang magdara nin espada. Tama na an duwa para maitukdo niya an sarong mahalagang marhay na leksiyon. (Luc. 22:36-38) Pagkatapos, kan banggi man sanang idto, ginamit ni Pedro an sarong espada tanganing atakihon an saro sa mga lalaki. Daing duda na naanggot siyang marhay huli sa inhustisyang iyan na pag-arestar ki Jesus sa kadikluman nin banggi. (Juan 18:10) Pero sinabi ni Jesus ki Pedro: “Ibalik mo sa sarungan an saimong espada, huli ta an gabos na minagamit kan espada magagadan sa espada.” (Mat. 26:52, 53) An mapuwersang leksiyon na ini kauyon kan ipinamibi ni Jesus bago pa an mga pangyayaring ini kan banggi man sanang idto—dapat na dai sinda magin kabtang kan kinaban. (Basahon an Juan 17:16.) An paglaban sa inhustisya dapat na ipabaya niyato sa Diyos.\n15, 16. (a) Paano natabangan kan Tataramon nin Diyos an mga Kristiyano na malikayan an mga iriwal? (b) Anong pagkakalain an nahihiling ni Jehova mantang pinagmamasdan niya an kinaban ngunyan?\n15 Nanudan kan sister sa timog na parte kan Europa na sinambit kasubago an leksiyon na ini. “Nahiling kong an kadahasan dai nagdadara nin hustisya,” an sabi niya. “Nahiling ko man na sa parati an mga naggagamit nin kadahasan nagagadan sa huri. Asin kulog nin buot an nakua kan dakul na iba pa. Ugmahon ako na naaraman ko sa Bibliya na an Diyos sana an makakatao nin tunay na hustisya sa daga. Sa nag-aging 25 taon, iyan an mensaheng ihinuhulit ko.” An garod kan brother sa timog na parte kan Aprika sinalidahan na niya nin “espada kan espiritu,” an Tataramon nin Diyos, mantang ihinuhulit niya an mensahe nin katuninungan sa saiyang kapwa, ano man na tribo sinda. (Efe. 6:17) Asin kan magin Saksi na ni Jehova an sister sa sentral na parte kan Europa, naagom siya nin sarong brother na hali sa etnikong grupo na ikinakaungis niya kaidto. Gabos sindang tulo nagibo an mga pagbabagong ini huling mawot ninda na magin arog ni Cristo.\n16 Asin mahalagang marhay nanggad an ginibo nindang mga pagbabago! Iinagid kan Bibliya an katawuhan sa maalon na dagat, mayo iyan nin katuninungan. (Isa. 17:12; 57:20, 21; Kap. 13:1) Huli sa mga isyu sa pulitika, nagkakariribok saka nagkakabaranga an mga tawo, asin nagkakaigwa nin mga kadahasan. Pero kita, pinagdadanay ta an satong katuninungan asin pagkasararo. Asin mantang pinagmamasdan ni Jehova an nagkakabarangang kinaban na ini, siguradong nauugma siya na mahiling an pagkasararo kan saiyang mga lingkod.—Basahon an Sofonias 3:17.\n17. (a) Ano an tulong paagi na magigibo ta tanganing mapagdanay an pagkasararo? (b) Ano an tutukaron niyato sa sunod na artikulo?\n17 Nahiling niyato na puwede tang mapagdanay an Kristiyanong pagkasararo kun gigibuhon ta an tulong paagi: (1) Pagtitiwala niyato sa langitnon na Kahadian nin Diyos na iyo an magtanos sa inhustisya, (2) dai pagkampi sa mga isyu sa pulitika, asin (3) pagsikwal sa kadahasan. Pero kun minsan, an pagpalain-lain puwedeng makaraot sa satong pagkasararo. Tutukaron sa masunod na artikulo kun paano ta mapangganang maaatubang an pagbalong ini, arog kan ginibo kaidto kan mga Kristiyano kan inot na siglo.


Paghorop-horop: Ika-XVI Domingo kan Ordinariong Panahon\nGikan sa Sambanwá Bicol Missalette, 19 Julio 2020\nSa pagtatanom, an enot niatong piglalaoman iyo na magdakula, magburak o kaya magbunga an tinanom. Alagad nag ngangalas kita kun tano ta may nagtatambong doot maski ngani dai man niato ini itinanom.\nAn realidad na ini siring man sa satong buhay. Si Jesus nagpatanid sato na igwang matubong doot sa buhay niato. Sinabihan niya an saiyang mga disipulos na sa kinaban na ini, an karahayan minsan boot daogon kan karatan. May mga mitambong doot nin karigsokan, doot nin pagdadaya, paglilibak, paggagadan, pagkaongis, kapasloan asin kadakul pang iba. An mga ini linalang bako nin Dios kundi consequencia kan salang pagmawot kan demonio na darahon an tawo parayo sa Dios.\nKamawotan ni Hesus na magtalubo an marahay niyang itinanom sa satuyang buhay. Kun kaya sinasabihan niya kita na magin kitang lebadura sa satong kumunidad. Igwang mga kaiwal na minasabwag nin doot tanganing raoton an maray na kamawotan nin Dios. Siring sa kaiwal sa ebanghelyo, na nagsabwag nin mga maraot na doot sa tatamnan kan paraoma. Tanganing olangon an pagdakula kan marhay na tinanom.\nMahapot kita, kun an Dios tunay na makapangyarihan ano ta dai nya tolos garaboton an mga doot sa buhay nin tawo. Ano ta nagdadanay pa man guiraray sinda sa saindang maraot na gawe?\nKun minsan igwa nin mga tawong nakakaibahan kita na habo niatong akoon – asin an enot niatong binabasol an mahal na Dios- siya an may gibo kaini kun siring siya an may sala. Minsan an tawo na saiyang nilalang iyo an natalikod kan saiyang kabotan asin pinapaorog an karatan.\nAn Ebanghelyo nagsabi “dai nindo paggaboton ta baka makadamay an mga trigo” igwa nin panahon kaiyan asin an Ama sana iyo an may poder na maggibo kaiyan. Mayo ni siisay man satuya an makapagsabi na siya maninigong gaboton.\nSa panahon kan mga Judeo – madalion kundenaron an sarong parakasala. An paghusga direcho kan tawo. Alagad para ki Hesus, mayo kitang derecho na maggabot kan mga ini.\nEnot, baka mapasala kita sa (pag-gabot) paghusga. Minsan – sa satuyang relasyon sa harong - pinapalayas tolos niato. Sa relasyon niato, tolos niatong ginagabot an iba sa pagtsitsismis o pangratak nin pangaran.\nSarong magayon na halimbawa an Death Penalty – dai man kaipuhan na kita an magkastigo nin kagadanan sa kinaban ta dakul an nasasala maski mga beteranong hukom. imposible maibalik an buhay sa tawong mayo man nin sala.\nKun sa doot totoo madali niatong maaraman kun arin talaga – alagad sa tawo an karatan difisil mapatunayan. Asin kun iyan mangyayari – kabanga kan satuyang buhay dapat kinondenar na nin huli ta an lambang saro kabanga kan karahyan asin kararatan.\nPanduwa, Kun an doot dai na pwedeng magin trigo, an tawong maraot pwede pa man na magin marahay – kaya kaipuhan tawanan niato nin panahon ta baka siya magbakli pa man ka saiyang pagkabuhay. An satong Dios, Dios nin ika duwang pagkakataon. Second Chance. Kaipuhan niato nin pasensya asin pagsabot kaya dai kita mag kundena tolos.\nAsin an pantolo, embes na hilingon ta an doot sa iba, hilingon ta kun paano niato papataluboon an banhi na itinanom sa satuya. Igwa nin sarong parasurat na nagsabi:\nMinsan ambisyoso kitang bagohon an kinaban, alagad dai niato kaya.\nAmbisyoso kitang bagohon an satong nasyon alagad difisil ini kun bakong imposible. Kamawotan ta gabos na pakarhayon an satong kumunidad, magayon iyan alagad imposible man kun dai mapoon sa satong sadiri an pagbabago.\n“The best way to minimize the evil in this world is to maximize our good deeds”\nMayong mangyayari sa sato kun pirmi na lang kitang manghuhusga.\nAn huring linya nagtatao satong nin sarong bagay na dapat niatong paghorop-horopan. An Dios an mahukom satuya, siya sana an maghuhusga satuya. Atubangon niato ini bako nin may may pagkatakot – na magiging marhay kita nin huli ta takot kita kundi, magibo ita nin marhay nin huli ta namomoot kita.\nCura Parroco, Parroquia kan San Bartolome Apostol\nAnong pangyayari sa sakong buhay na ako nasakitan na magin mapaciencia? Ano an sakong ginibo tanganing dai mawaran nin pagsarig sa Dios?\nAnong pangyayari sa sakong buhay na ako nag-ogma huli ta an sakong kapwa nagin mapaciencia sako asin nagdolot nin kadagdagan na panahon para sa sakong mga pangangaipo?


MGA PRODUKTO SA POULTRY FARM SA BIKOL: Bawal itransportar sa Visayas, Mindanao - DA\nPili, Camarines Sur. Dawa dai kabale an mga poultry farm sa Kabikolan sa mga apektado kan bird flu virus alagad an Departamento de Agricultura (DA) nagpaluwas nin patanid na prohibido an pagtransportar nin mga produkto gikan sa mga poultry farm sa Bikol pasiring sa Visayas asin Mindanao.\nIni an pinaluwas na public advisory ni DA Regional Executive Director Elena B. Delos Santos kasunod kan pig-isyung memorandum circular kan Bureau of Animal Industry (BAI) sa paagi ni DA Assistant Secretary Enrico Garson Jr., petsado Agosto 11.\nKatuyohan kaini nganing macierto na dai na magwarak sa ibang rehiyon an posibleng pagkuriyat kan virus tanganing dai na maapektaran an dakul pang mga poultry farm mientras na an rehiyon Bikol yaon sa laog kan Luzon.\nAlagad piglinaw kan DA na negativo pa sa bird flu virus an mga ataman na hayop digdi sa Bikol asin mayo pang peligro an mga pinapabakal na suplay nin manok sa mercado.\nIpinahayag pa na nag-inspeksyon na an mga meat inspector sa Bikol sa mga mercado nganing segurohon an pinapabakal na produkto sa consumedores mayong defekto asin posibleng virus.\nSa Ciudad nin Naga, agrangay na an mga negociantes sa meat section sa Naga City People’s Mall huli ta naghuros sa diez por ciento an saindang benta aroaldaw dawa na ngani negativo sa virus digdi sa Bikol. Afuera kaini maging an nagsusuplay sa mga mercado padagos nang nag-aarangay nadagdagan pa kan memorandum circular kan DA.\nSa investigasyon kan Animal and Health Division kan mga personajes sa BAI sa oficina kan DA sa rehiyon tres nakumpirmar an causa kan birth flu reactor na tinamaan na nin avian flu type A virus kan mga manokan sa mga poultry farm sa San Luis, Pampanga.\nMaabot na sa veinte cinco mil an nagadan asin ginaradan asin isusunod pa an sangatos mil na kamanokan na yaon sa laog kan sarong kilometro sa provincia nin Pampanga na pigtutubodan tinamaan na kan virus.\nNagpaluwas pa nin directiva an ahencia na dapat estrictong makontrol an pagpaluwas kan poultry product kabale digdi an pato asin pabo gikan sa Pampanga sa laog kan 7 kilometers radius.


Pasarhan an mga sugal na iguang daya | catanduanestribune.com news\n1,311 views · 0 comments ·\nNabigla an gabos na pinangaturogan maging milyonaryo kan mag-orden si Pay Digong na sarhan gabos na pasugal na kapot kan PCSO por sobre daa sa korapsyon.\nCotana daa, an pinatunong sana iyo an Loterya ng Bayan na iyo an nagsalida sa Small Town Lottery (STL), y iba pang kawat na lisensyado kan agencia arog kan Keno.\nKung kuarartahan an paghoronan, dae man daang daya an lotto draw ta naheling kan cadaclan y an bayad sa mga lottohan gaagui sa on-line computers.\nAn problema sa STL o Loterya, an gamit dindi papel man sana na puedeng dayaon kan operator. Cadaclan na vez, dae man pigadeclarar kan operator an tunay na ganancia kan sainyang pasugal, caya lugi an PCSO pati na an mga lokal na gobyerno na pigatawan nin share hari sa taya.\nPosibleng naisihan na siguro ni Pay Digong na sigeng rayaman an mga opisyal kan PCSO, na an saro ngani daa igua nang daculang resort y mga awtong minilyon an halaga.\nKung an rason kan pagpadalagan kan STL o Loterya iyo na daogon an jueteng, madari man sana cotana gibohon ini kung toltol an pagdakop kan mga pulis sa illegal na pasugal.\nIguang deligencia sa jueteng, lotteng y iba pang pasugal caya an ibang makiperac na opisyal nin PNP dagos nabota y nabongog kung nakaheling nin illegal na pasugal.\nSagcod sa ngonian, doseng taon matapos na gibohon soboot ni Mark Anthony Romero an primerong kaso nin panglupig, dae pa namidbid kung sisay an saiyang kaibahan na iyo an nagmaneho kan tricycle.\nIgua man daang pigpangaranan an akusado alagad dae man daa namidbid kan ultimong victima. Harimbawang igua na an pulis kan ritrato kan lalaki, ano daw kung ipaheling man ini duman sa naenot pang nga victima tanganing magbiyo na sinda ni Romero sa carcel?\nSegun sa mga impormasyon na sinaysay kan mga naenot na victima, si Romero man sana daa an naggibo kan panglupig y an drayber gaheling man sana.\nIguang posibilidad na an drayber na ini mas gurang qui Romero o caya iguang poder sa akusado caya nasugo-sugo sana. An cierto sa ngonian, habang sige pa an imbestigar kan mga pulis, iyo na an drayber uyag man an payo pareho ni Romero.\nIgua man nin diferencia an mga utak kan mga nagkasong mga victima na nag-ako kan plea bargain, pati na an mga pulis y piskal, ta dati na nindang isi an mga naenot nang kaso nin rape kan akusado.\nCotana, kung awat-awat an pagkakulong caini y duman sa Munti, posibleng dae naabuso an estudyanteng taga-Bato.\nKung ika magurang kan victima, siguradong hahagadon mo sa gobyerno na padusahan nin kagadanon o caya putlan ning ikinabuhay an mga suspechado.\nKung puede sanang putulon an mga guramoy caini saro-saro hanggan ituga an saiyang kaiba sa krimen, awat nang naresolbar an kaso.\nNgata daw ta nag-oho an capitolyo sa disenyo kan P37-million na evacuation center na soboot gigibohon kan NCRRMC sa Viga, Pandan y San Andres?\nIsi na man nindang dae matagar sa makusog na hangin an atop caining sim o yero.\nCotana naghagad an capitolyo na an ipatogdoc sa isla iyo itong P50-million na evacuation center na an atop kongkreto.\nKung dae na puedeng bagohon an gabos, daeng halaga an mga evacuation center na ini harimbawang magsilong an mga taga-baryo duman y naharian nin atop.\nIgua daang mga bag-ong elegidong opisyal, lalo na sa mga municipio, na baguing nanarian kan saendang poder.\nPati mga alipores, lalo na itong mga adviser na daeng katungdan sa municipio, nakialam na daa sa padalagan kan saendang amo.\nMagayon sigurong abisuhan man kan DILG officer sa municipio kung galampas na man sa saendang mandato an mga ini. Pabasohon ngona an enterong libro kan Local Government Code of 1991 tanganing maeducar...


Ciudad nin Legazpi – Duwang local na gobierno sa Bicol iyo sana an nagtatabang sa sektor nin transporte sa paagi kan aldiyang pambakal nin crudo sa mga nagkakayod na pampasajerong jeepney (PUJs).\nAn LGU kan Tiwi, Albay nagtataong aroaldaw na subsidiya nin cantidad P500.00 asin LGU kan Sorsogon, Sorsogon igwa man nin cantidad P200.00 sa cada aldaw na pagkayod alagad para sana sa mga nagkakayod na igwang special permit na pig-isyu kan Land Transportation Franchising and Regulatory Board (LTFRB).\nIni an mga pahayag ni Ramon Rescovilla, Bicol secretary general kan Concerned Drivers and Operators-Pinagkaisang Samahan ng mga Tsuper at Operator Nationawide (Condor-Piston) asin ini dakulang tabang sa mga tsuper mientras na apektado pa an saindang pagkayodnin huli ta limitado an lunad na pasajeros nin huli kan ‘’social distancing’’ na pigmamando sa sainda kan Land Transportation Office (LTO).\nMaabot sana sa treinta por ciento kan labi sa otso mil na PUJs sa rehiyon cinco tinawan nin special permit asin ini mapasado sa Hulyo 15, 2020, sabi pa ni Rescovilla.\nHagad man kan Condor-Piston sa iba pang mga LGU sa Bicol na tawan man nin subsidiya sa crudo an PUJs siring kan ginigibo kan mga local na gobierno kan Tiwi asin Sorsogon.\nNagtutubod sinda na kun kaya ngani kan duwang LGUs, ano ta dai man iimplementar kan iba pang mga local na gobierno sa Kabikolan.\nSinabi pa kan opisyal kan Condor-Piston na an saindang grupo naghahagad na kan kaparejong subsidia sa govbierno provincial kan Albay alagad daing gayo natawan nin considerasyon mantang pig-prioridad ninda na matabangan kan kan Capitolyo Provincial kan Albay na eendorsar an saindang PUJs na ma-isyuhan na nin special permit kan LTFRB.\nAn tarifa sa saindang pagkayod aroaldaw na saindang pigkasurondoan iyo an 60 por ciento sa operator asin 40 por ciento sa tsuper.\nMas nakakabentaje an tsuper sa duwang banwaan huli ta may subsidiya kan nakakasakop nindang LGU.\nAn grupo nagpahayag na dai pa sinda nagbabago sa kahurotan sa gobierno na ibasura na an planong implementasyon kan jeepney modernization. (dpa)


Presidente kan Filipinas - Wikipedia\nPresidente kan Filipinas\n(Nakatukdo hali sa President of the Philippines)\nAn Presidente kan Filipinas an pamayo kan estado asin gobyerno kan Republika kan Filipinas. An Presidente kan Filipinas sa Filipino pig-aapod na Ang Pangulo o Pangulo. Pinapanginotan kan Presidente an sangay kan gobyerno pang-ehekutibo asin siya iyo an pamayong komandante kan Armadong Kusog kan Filipinas. An Presidente direktang pinipili kan namamanwaan, asin iyo an sarô sa duwang elehidong mga opisyal pang-ehekutibo kun sain an saro pa iyo an Bise Presidente kan Filipinas. Mantang apat nang bise president an nag-akò kan pagigin president na dai pinipili sa paagi nin eleksyon, sa paagi kan pagkagadan kan presidente o paghilig sa pwesto.\nAn President minaserbe nin sarong 6-taon na termino sana na dai nin posibilidad nin liwat na pagkakapili sa eleksyon. Kan Hunyo 30, 2016, nagsumpa si Rodrigo Duterte bilang ika-kag-anom asin iyo an presenteng presidente. Sinalidahan niya si Benigno Aquino III.\nSa irarom kan Artikulo 7, Seksyon 2 kan Konstitusyon kan Filipinas, tangarig magserbe komo Presidente, an sarong indibidwal kaipohan na 40 anyos, sarong rehistradong botante, tataong magbasa asin magsurat, ipinangaking namamanwaan na Pilipino, asin residente kan Filipinas sa dai mababà sa 10 taon bàgo an eleksyon.\nEmilio Aguinaldo, an Inot na Presidente\nManuel Quezon, an ika-2ng Presidente\nJose P. Laurel, an ika-3ng Presidente\nSergio Osmeña, an ika-4 na Presidente\nManuel Roxas, an ika-5ng Presidente\nElpidio Quirino, an ika-6 na Presidente\nRamon Magsaysay, an ika-7ng Presidente\nCarlos Garcia, an ika-8ng Presidente\nDiosdado Macapagal, an ika-9 na Presidente\nFerdinand Marcos, an ika-10ng Presidente\nCorazon Aquino, an ika-11ng Presidente\nFidel Ramos, an ika-12ng Presidente\nJoseph Estrada, an ika-13ng Presidente\nGloria Macapagal Arroyo, an ika-14 na Presidente\nBenigno Aquino III, an ika-15ng Presidente\nRodrigo Duterte, an ika-16 na Presidente\nBongbong Marcos, an ika-17ng Presidente\n1987 Konstitusyon kan Filipinas\nKinua sa "https://bcl.wikipedia.org/w/index.php?title=Presidente_kan_Filipinas&oldid=230942"\nLast edited on 26 Mayo 2022, at 11:27\nHuring binago an pahinang ini kaitong 26 Mayo 2022, alas 11:27.


Salâ an Presidente\nBanwaan nin Dios sa Diyosesis kan Legazpi:\nSalâ an Presidente.\nSinabi ni Presidente Duterte na an Dios lolong, pakatapos mag-imbento nin salang istorya manongod sa paglalang na harayong gayo sa mga nasusurat sa Biblia. Pinagtuya-tuya niya an Simbahan siring man hinusgahan na nagtutukdo nin salang doktrina. Saiya man na sinabi na ibang Dios an saiyang pinagtutubodan, may tultol na pag-isip, mantang an Dios na tinutukdo kan Simbahan lolong. Suminobrang marhay sa saiyang opisyal na katongdan bilang Presidente kan Republika an gibo niyang pagdispresyar sa katalingkasan-panrelihiyon asin pag-ataki sa mga pamayo nin Simbahan. Kun siya nagsasabing kasaro kan katolikong pagtubod, siya naglalanghad.\nDai kita magpalansi. Itinukdo satuya sa ika-duwang tugon: “Dai mo pagbasang-basangon an ngaran kan Dios” (Exodo 20, 7).\nAn Dios pagkamoot. Linalang kita sa pagkamoot. Hinimo kitang kabaing asin kalalawgon niya. Bako an kabaliktaran. Nasasala si Presidente Duterte na maghimo nin salang imahen nin Dios gikan sa saiyang mga kapritso.\nAn Dios pagkaherak asin katotoohan. Saiyang “minawot na an gabos makaligtas asin makanood kan katotoohan” (1 Timoteo 2,4). An Simbahan asin an saiyang mga dayupot na ministro -clero siring man mga layko- naninindogan sa katokdoan na ini sa atubang kan rinibong ginaradan sa gera laban sa droga asin an padagos na pagpakalat nin saralang impormasyon na minaati sa gabos na porma nin media. Garo bagang tinatakot asin pinapasupgan ni Presidente Duterte an Simbahan Katoliko tanganing an mga lideres kaini magpondo sa pagkontra sa ano man na rason nin pag-gadan asin an pagpakalat nin saralang bareta, pili-on na magsilensyo sana asin magsunod saiya imbes na magpahayag kan Ebanghelyo nin pagkamoot asin katotoohan.\nAn Simbahan, lideres asin banwaan, nagkakasala kaya danay na nanganga-ipo nin mga pag-bago. Si San Pablo nagtukdo ”an Kagurangnan nagboot na gabos na naghaharubay kan Ebaghelyo magsaksi sa Ebanghelyo” (1 Corinto 9,14). An dai niato pagbuhay susog sa Ebanghelyo minapaluya kan satuyang pagsaksi. Herak man satuya kun dai kita magharubay kan Ebanghelyo. Padagos kita minsan sa tahaw nin mga patakot, dahil aram niatong gayo na an Ebanghelyo matalingkas sa mga naghihinanyog siring man sa naghaharubay kaiyan.\nIkinakaogma niamo an boot na pakipag-olay kan gobierno sa manlaen-laen na mga simbahan kun ini sinsero. Magiging epektibo an dialogong ini kun an duwang lado mas paorogon an paghinanyog ki sa pagpalinig kan sadiri. Mas lalong magiging mabunga ini kun matabangan si Presidente Duterte na mahimong gayo an desisyon na pondohon an mga pag-gadan asin saralang impormasyon siring man galangan an derecho nin tawo asin an demokratikong institusyon. Dai lugod magi ining saro na naman na propaganda.\n“Kun kami minamaldisyon, kami minabendisyon…” (1 Cor 4,12). Samuyang ipinapaaram sa Presidente na siya samuyang ipinapamibi, tanganing siya maliwanagan asin kumusog an boot na atubangon an dakulang katongdan na mamayo sa satuyang banwaan pasiring sa tunay na pag-uswag, pagkasararo asin katoninongan.\n“Alagad kami naghuhulit dapit ki Cristo na ipinako sa krus. Saro ining singkogan sa mga Judio, asin sarong kalolongan para sa mga pagano. Alagad para sa mga inapod nin Dios, Judio man o Griego, si Cristo iyo an kapangyarihan asin an kadonongan nin Dios. Huli ta an kalolongan nin Dios, mas madonong pa ki sa kadonongan nin tawo, an kaluyahan nin Dios, mas makosog pa ki sa kosog nin tawo” (1 Corinto 1,23-25).\nObispo JOEL Z. BAYLON, DD asin Kapadian kan Diyosesis kan Legazpi


Sarong programa sa radyo asin sa live streaming sa Facebook sa pagka-aga poon alas 9:00 na simulcast nationwide iyo an programang Karambola na nadadangog man sa lokal na estasyon digdi sa Naga.\nImbes kan tarabugaan, fake news asin propaganda sa primetime pagka-aga, magayon an programang ini ta pan-nasyonal an isyu asin hararom an tratamento kan mga hosts kan programa na si Atty. Trixie Cruz Angeles, si Mr. Conrad Banal asin si Mr. Jonathan dela Cruz.\nKun minsan may mga bisita na inaapodan sa luwas kan estasyon: taga-Manila, taga-Bisaya o taga-Mindanao o ibang pare kan Luzon tanganing magtabang sainda pagdiskutir kan isyus.\nBako lang mainit kundi relevante an pigtutukar ninda.\nMinsan an mga halangkaw na opisyales kan gobyerno pigpipitik ninda, kun minsan pigsusurog man kun sa heling ninda may tama asin may diretso.\nAn pirmi nindang natatatsaran iyo an DOH lalo na si Sekretaryo Francisco Duque III partikularminte dapit sa kundukta kan pag-bakuna kontra Covid 19. Pinapatamaan man ninda an Food and Drug Administration asin an mga kasuguan kan IATF.\nPigbuyagyag ninda kan sarong aldaw na an mga lalaki na tinatamaan nin Covid na sufrir nin erectile dysfunction. Apektado daa an pig-aapod nindang “pototoy” na suboot minalomoy.\nAn paglikay sa Covid bako lang paglikay sa helang o kagadanan kundi pag-ibitar sa mahal na gastos sa pagpabulong kontra Covid. Comfirmado daa yan k an naguin pasyenteng lalaki.\nPigdidiskutir ninda an pagduda na may negosyo sa likod kan pagpabakal nin mga bulong sa Covid pati kan bakuna hali sa manlaen-laen na nasyones na naggigibo kaini na pang-kontra Covid 19 saka Estados Unidos pati Inglatiera.\nDai man ninda pig-uuntukan an Department of Agriculture orog na si Seckretaryo William Dar asin pag-iriba kun tano ta mas mahilig sindang mag-importar bako lang bagas kundi pati karneng orig asin mga de latang kakanon.\nPigsusurog kaya ninda an mga lokal na paratanom asin para-ataman nin hayop. Nagtutubod sinda na dakul an delhinsya sa importasyon nin mga produktong hali sa luwas kan nasyon para sa mga Pilipinong konsumidores.\nMayo man daa kayan kadto, ano ta ngonyan na lang. Herak man daa kan mga lokal na paratanom asin mga para-ataman nin orig, baka, manok asin iba pang hayop na pigkukuanan nin karne.\nPigtutuyaw man ninda an mismong liderato kan Camara de Representantes sa bilang pagbasura kan Impeachment case kontra ki Supreme Court Justice Marvick Leonel.\nTinutukar ko ini ta mayo lamang radio proraming na siring ngonyan na mga ngonyan digdi sa Naga, Iriga, Camarines Sur asin ibang parti kan Kabikolan.\nMaski sarong semana saro kuta kun igwang mga lokal na broadcasters an matokar kan mga importanteng bagay digdi sa Bikol bako lang politika kundi pati negosyo, kultura, estorya, arte asin kun anu-ano pa.\nNagigiromduman ko kan dekada 70 kan kasagsagan kan Martial Law kan an mga estasyon nin radyo sa Naga magmukna nin seminal na programa simulcast sa gabos na estasyon kada Sabado sarong oras may banga na nadadangog sa DZGE, DZDR, DWNW asin DWRN kaidto.\nAn mga anchors sinda Sammy Garcia, Celso Baguio, Elmer Abad asin an saindong lingkod.\nBako lang naguin bantugan an programa sa enterong Kabikolan na pigdadangog kan kadaklan kundi nagbunga kan pagkaburunyog kan mga lokal na broadcasters, kan KBP asin an pagkamundag kan Association kan TV, Radio Announcers of Camarines Sur (ATRACS).\nAn titulo “Programang Pang-kauswagan’.\nSana magbalik an siring na programing maski digdi sa Bikol lang siring kan aga-agang ginigibo sa DWIZ Manila asin Home Radio digdi sa Naga asin sa Legazpi City.\nAn mga recomendado kong co-anchors o co-hosts sa programang iyan na dapat simulcasts sa gabos na estasyon, AM asin FM, sponsored kan KBP iyo sinda: Ervin Borja, Gil Basmayor, Paul Manaog, Benjie Rivera, Grace Inocentes, Elmer Caceres, Alex Parfan, Joel Jeremias, Raul Sodsod asin Benny Decena.


Home / Albay / Legazpi City / mayon / Mga portalets, dae pwede sa mga evacuees - APSEMO Chief\nMga portalets, dae pwede sa mga evacuees - APSEMO Chief\nBicol Standard Newspaper Wednesday, January 31, 2018 Albay, Legazpi City, mayon\nLegazpi City - Kun siya an hahaputon, mas maray man giraray suboot na magpatugdok na sana nin mga comfort rooms lara sa mga evacuees kaysa pagamiton nin mga portable toilets na apwera kan mahal an pagmantini, dae tuod an mga evacuees.\nIni an tinawan doon ni Dr. Cedric Daep kan Albay Public Safety and Emergency Management Office (APSEMO) sa pagsasabing mas dakol pa an gagastuson sa mga portalets dahil sa kaipuhan na magkua pa nin serbisyo kan tagapagmantini kaini.\nBako suboot na conviniente an disensyo kan portalets bako siring sa regular na kubeta.\nMas harayo man na magkaigwa nin mga helang kun bako mga portalets an gagamiton.\nDahilan kaini kaya pigsusuhestyon ni Daep na pondohan man liwat an pagpapagibo diit diit kan mga kubeta para sa mga evacuees mantang tempraryo sana an paggamit kan mga portalets.\nKung babalikan enotng nagpadara nin 22 na mga portalets sa banwaan nin Camalig asin Guinobatan si Bise Presidente Leni Robredo mantang ipigsugo naman ni Presidente Duterte sa Department of National Defense (DND) asin Armed Forces of the Philippines (AFP) an pagpapadeliver nin mas dakol pang portalets.\nSa kabilugan, nangangaipo an probinsiya nin 1,222 na toilets para sa sobra 84,000 na evacuees ngani masunod an ideal ratio na 1:50.\nSa presente kaya, huli sa kakulangan nin siring na facilidad, nagiging 1:200 an ratio sa paggamit kaini.\nMga portalets, dae pwede sa mga evacuees - APSEMO Chief Reviewed by Bicol Standard Newspaper on Wednesday, January 31, 2018 Rating: 5


PAKATAPOS KAN ROAD CLEARING OPERATIONS: Reg’l Validation Team kan DILG naglilibot sa Bicol\nCiudad nin Legazpi – Naglilibot na sa mga ciudades asin provincia an Regional Validations Team (RVT) kan Department of Interior and Local Government (DILG) sa Bicol nganing saindang maheling asin ma-evaluar an ginibong 60 diyas na road clearing operations na pig-implementar kan mga lokal na gobierno.\nAno man na resulta kan saindang inspeksyon asin validations isusumiter sa saindang opisina central nganing iyo an mag-aksyon ano man na reparo kun may kakulangan sa implementasyon.\nSi Director Anthony Nuyda iyo an pamayo kan RVT nagwarak na kan saindang personajes sa mga provincia asin ciudades alagad an direktor an saiyang lugar iyo an Ciudad nin Legazpi.\nAn ibang mga opisyales kan ahencia pigbaranga an grupo sa ibang ciudades asin kabesira kan provincia nganing sinda mismo an mag-evaluar kun nagsunod sa direktiva ni Presidente Rodrigo Duterte na dapat garabaon an gabos na ulang na estraktura sa mga gilid kan tinampo o sa road right of way.\nSa Ciudad nin Naga, kasoodmang Miercules, Oktubre 2 nagcoordinar na sa opisina ni Alcalde Nelson Legacion si Olivio Ramirez an Local Government Division Chief kan DILG Bicol asin kabali sa saiyang mga banwaan asin ciudad na eevaluar iyo an Pili, CamSur, Daet, Camarines Norte asin Ciudad nin Naga.\nSa paglibot kan validation team sa Naga saindang nareparo na igwa pang mga kalye na ulang sa tinampo na dapat halion kan task force clearing operations kan City Hall.\nAlagad sinabi man ni Legacion na an saindang clearing operations dai natatapos sa laog nin 60 diyas envez magpapadagos.\nAn mga Local DILG Officer sa mga munisipyo sinda man an ma-inspeksyon kan ginibong mga road clearing operations alagad dapat magbalyo sindang kataid na banwaan bako kun saen nadedestino, sabi kan DILG Bicol. (dpa)


Mapapadale na an proceso nganing maaraman tolos kun positivo an sarong pasyente sa coronavirus disease (Covid 19) sa Bicol matapos makahagad nin 600 GeneXpert Cartridges an Bicol Medical Center ki Presidente Rodrigo Duterte asin sa Departamento de Salud (DOH).\nSi Dr. Francisco Sales, OIC Medical Director kan BMC nagpahayag nin pasasalamat sa Presidente asin sa DOH nganing masuplayan nin mga GeneXpert Cartridges para gamiton sa pag-testing sa mga pasyente sa Covid 19.\nAlagad piglalaoman ngonian na aldaw puedeng maging operational na oras na mag-abot na an license to operate hali sa Research Institute for Tropical Medicine (RITM) asin sa DOH matapos ma-accredit na ngonian na semana an saindang facilidad.\nAn bagong facilidad kan BMC maserbe sa mga pasyente kan Camarines Sur, Ciudad nin Naga asin Camarines Norte.\nAn cartridges, an teknolihiya kaini nahaman para sa TB molecular diagnostic testing, alagad puede nang magamit para sa Covid-19 testing base sa pinakahuring – Cov 2 Cartridges.\nGibo sa Estado Unidos kan Cepheid Company asin kan organisasyon na Foundation for Innovation New Diagnostic (FIND) na suportado kan American National Institute of Health.\nPiglinaw kan BMC an GeneXpert Cartridges iba sa Rapid Antibody Test huli ta ano man na resulta digdi kaipuhan pa an confirmatory testing kan DOH alagad sa cartridges maaaraman tulos an resulta sa laog nin viente cuatro oras.\nSa ngonian pigpapakarhay na an Bicol Diagnostic Reference Laboratory kan pinakadakulang hospital sa rehiyon cinco alagad naglalaom an OIC Medical Director madadagdagan pa sinda kan cartridges hale sa DOH asin sa tabang ni Duterte nganing dakul an paserbihan bako lang digdi sa Camarines Sur envez sa iba pang provincia kan Kabikolan.\nSinabi man ni Tommy Lee kan Office of the Presidential Adviser for Bicol Affairs kaipuhan sanang magsurat giraray si Dr. Sales ki Presidente Duterte nganing eendorso ni Usec Marvel Clavecilla para matabangan asin madagdagan an 600 na cartridges.\nAn BMC igwa nin suhay na quarantine facility para sa mga pasyente kan ‘’deadly virus’’.\nAn LGUs kan Ciudades nin Naga asin Legazpi igwa na kan Rapid Antibody Test. Digdi pig-aaraman an Immunoglobulin G (IgG) asin Immunoglobulin M (IgM) antibodies kan tawo.\nMagkaiba an duwa, sa IgM antibodies digdi maheheling an resulta na posibleng igwa nin inpeksyon an pasyente maging sa bagong maumayan sa inspeksyon.\nSa IgG antibodies maheheling sa pasyente, nagsasabi na posibleng nagkaigwa nin inpeksyon an pasyente sa bacteria o virus kan nakaaging pitong aldaw alagad dai pa an inpeksyon.\nAlagad an magiging positivo dai man nangangahulogan na positivo na sa Covid -19 infection. (dpa)


Mga Hoben—Pakosoga an Saindong Pagmawot na Maglingkod ki Jehova\nAn Torrengbantayan—Pag-aadalan na Edisyon | Abril 2010\nBASAHON SA Albanian Aleman American Sign Language Amharic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ga Griego Haitian Creole Hapon Hiligaynon Hungarian Igbo Indonesian Italiano Koreano Latvian Lingala Lithuanian Luo Malagasy Malayalam Mizo Moore Myanmar Norwegian Ossetian Pangasinan Papiamento (Curaçao) Persian Polish Portuguese Pranses Quechua (Bolivia) Rarotongan Romanian Ruso Russian Sign Language Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Tajiki Tatar Tetun Dili Thai Tsonga Turkish Ukrainian Urdu Vietnamese\n“Girumdoma, ngonyan, an saimong Kaharohalangkaweng Kaglalang sa mga aldaw kan saimong pagkahoben na lalaki.”—ECL. 12:1.\n1. Anong imbitasyon an ipinaabot sa mga aki sa Israel?\nMGA 3,500 na taon na an nakaagi, an propeta ni Jehova na si Moises pinagbotan an mga saserdote asin an kamagurangan na lalaki nin Israel: “Tiponon [nindo] an banwaan, an mga lalaki asin an mga babae asin an saradit . . . , tanganing sinda maghinanyog asin tanganing sinda makanood, huli ta dapat sindang matakot ki Jehova na saindong Dios asin mag-ingat na otobon an gabos na tataramon kan ley na ini.” (Deut. 31:12) Mangnoha kun siisay an pinagbotan na umatender sa mga pagtiripon para sa pagsamba: mga lalaki, mga babae, asin an saradit. Iyo, pati an mga hoben kaiba sa mga sinabihan na maghinanyog, makanood, asin magsunod sa paggiya ni Jehova.\n2. Paano ipinahayag ni Jehova an pagmakolog nia sa mga hoben sa enot na Kristianong kongregasyon?\n2 Kan enot na siglo, padagos na ipinahayag ni Jehova an saiyang pagmakolog sa diosnon na mga hoben. Halimbawa, pinasabngan nia si apostol Pablo na iiba sa nagkapira sa saiyang mga surat sa mga kongregasyon an mga instruksion na espesipikong para sa mga hoben. (Basahon an Efeso 6:1; Colosas 3:20.) An hoben na mga Kristianong nag-aplikar kan siring na hatol orog na nagpahalaga sa saindang mamomoton na langitnon na Ama asin nagkamit kan saiyang bendisyon.\n3. Paano ipinapaheling kan mga hoben ngonyan an saindang pagmawot na maglingkod sa Dios?\n3 An mga hoben daw ngonyan iniimbitaran man na magtiripon tanganing sambahon si Jehova? Iyo! Kun siring, sarong gikanan nin kagayagayahan para sa bilog na banwaan nin Dios na maheling na dakolon na hoben na lingkod nin Dios sa bilog na kinaban an nagsasapuso kan sadol ni Pablo: “Konsideraron niato an lambang saro tanganing mandagka sa pagkamoot asin sa marahay na mga gibo, na dai pagpabayaan an satong pagtorotiripon, siring kan kaugalean nin nagkapira, kundi na magparinigonan nin boot, asin lalo na ta naheheling nindo na an aldaw naghaharani na.” (Heb. 10:24, 25) Dugang pa, dakol na aki an nag-iiba sa saindang mga magurang sa paghuhulit kan maogmang bareta kan Kahadean nin Dios. (Mat. 24:14) Asin bilang kapahayagan kan saindang odok sa pusong pagkamoot ki Jehova, rinibong hoben kada taon an nagpepresentar kan saindang sadiri para sa bautismo asin nagkakamit nin mga bendisyon huli sa pagigin disipulo ni Cristo.—Mat. 16:24; Mar. 10:29, 30.\nAkoon an Imbitasyon—Ngonyan\n4. Noarin puedeng akoon kan mga hoben an imbitasyon nin Dios na maglingkod sa saiya?\n4 An Eclesiastes 12:1 nagsasabi: “Girumdoma, ngonyan, an saimong Kaharohalangkaweng Kaglalang sa mga aldaw kan saimong pagkahoben na lalaki.” Kamong mga hoben, pira daw an dapat na magin edad nindo tanganing akoon an mamomoton na imbitasyon na iyan na sambahon asin paglingkodan si Jehova? Mayong espesipikong edad na sinasabi sa Biblia. Kun siring, dai mag-alangan. Dai nindo isipon na hobenon pa kamo tanganing maghinanyog asin maglingkod ki Jehova. Ano man an saindong edad, dinadagka kamo na akoon tolos an imbitasyon na iyan.\n5. Paano matatabangan kan mga magurang an saindang mga aki na umoswag sa espirituwal?\n5 Dakol sa saindo an natabangan kan saindong mga magurang o kan saro sa sainda na umoswag sa espirituwal. Sa paaging ini, kamo arog ki Timoteo kan mga panahon kan Biblia. Kan sia omboy pa, tinokdoan sia kan saiyang ina, si Eunice, asin kan saiyang lolang si Loida dapit sa banal na mga kasuratan. (2 Tim. 3:14, 15) Posibleng marhay na sinasanay man kamo kan saindong mga magurang sa kaagid na paagi—inaadalan kamo sa Biblia, namimibi kaiba kamo, iiniiba kamo sa mga pagtiripon kan kongregasyon saka sa darakulang asamblea kan banwaan nin Dios, asin iiniiba kamo sa ministeryo sa langtad. Tunay nanggad, an pagtotokdo sa saindo kan mga dalan nin Dios sarong mahalagang marhay na paninimbagan na itinao ni Jehova mismo sa saindong mga magurang. Pinapahalagahan daw nindo an saindang pagkamoot asin pagmakolog sa saindo?—Tal. 23:22.\n6. (a) Segun sa Salmo 110:3, anong klaseng pagsamba an nakakapaogma ki Jehova? (b) Ano an pag-oolayan niato ngonyan?\n6 Pero, kamong mga hoben, mantang nadadagdagan an saindong edad, gusto ni Jehova na ‘patunayan nindo sa saindong sadiri kun ano an marahay asin inaako patin sangkap na kabotan nin Dios,’ arog kan ginibo ni Timoteo. (Roma 12:2) Kun gigibohon nindo iyan, makikikabtang kamo sa mga aktibidad kan kongregasyon huli ta gusto nindong gibohon an kabotan nin Dios, bakong huli ta gusto iyan kan mga magurang nindo. Kun paglilingkodan nindo si Jehova nin gikan sa boot, makakapaogma iyan sa saiya. (Sal. 110:3) Kun siring, paano nindo ikakapaheling na gusto nindong pakosogon an saindong pagmawot na maghinanyog ki Jehova asin magsunod sa paggiya nia? Pag-oolayan niato an tolong mahalagang paagi na magigibo nindo iyan. Iyan an pag-adal, pamimibi, asin pagtaong atension sa paggawe. Saro-saro niatong siyasaton an mga ini.\nMidbidon si Jehova Bilang Persona\n7. Bilang estudyante kan Kasuratan, paano si Jesus nagtao nin halimbawa, asin ano an nakatabang sa saiya na magibo iyan?\n7 An enot na paagi na ipinapaheling nindo na gusto nindong pararomon an saindong pagmawot na paglingkodan si Jehova iyo an aroaldaw na pagbasa sa Biblia. Puede nindong mapanigoan an saindong espirituwal na pangangaipo asin makua an mahalagang marhay na kaaraman sa Biblia paagi sa regular na pagbasa kan Tataramon nin Dios. (Mat. 5:3) Si Jesus nagtao nin halimbawa. Sa sarong pangyayari kan sia 12 anyos, an saiyang mga magurang nakua sia sa templo, “na nagtutukaw sa tahaw kan mga paratokdo asin naghihinanyog sa sainda asin naghahapot sa sainda.” (Luc. 2:44-46) Kan aki pa si Jesus, nakapatalubo na sia nin pagmawot asin pakasabot sa Kasuratan. Ano an nakatabang sa saiya na magibo iyan? Daing duda na dakula an nagin papel kan saiyang ina na si Maria asin kan saiyang kag-ampon na ama, si Jose. Sinda mga lingkod nin Dios na nagtokdo ki Jesus, poon sa pagkaomboy, dapit sa Dios.—Mat. 1:18-20; Luc. 2:41, 51.\n8. (a) Noarin maninigong ponan nin mga magurang na itadom sa saindang mga aki an pagkamoot sa Tataramon nin Dios? (b) Magsaysay nin eksperyensia na nagpapatunay na mahalaga an pagsasanay sa mga aki poon sa saindang pagkaomboy.\n8 Kaagid kaiyan, minimidbid nin may takot sa Dios na mga magurang ngonyan na mahalagang itadom sa puso kan saindang mga aki an pagmawot sa katotoohan sa Biblia poon sa pagkaomboy. (Deut. 6:6-9) Iyan an ginibo kan Kristianang si Rubi dai nahaloy pagkamundag kan matua niang aki, si Joseph. Aroaldaw, binabasahan nia ini kan My Book of Bible Stories. Mantang nagdadakula si Joseph, tinabangan nia ini na magtuom nin manlaenlaen na teksto. Nakinabang daw si Joseph sa siring na pagsasanay? Dai nahaloy pagkatapos na makanood na magtaram, nakakapagsaysay na sia nin dakol na estorya sa Biblia sa sadiri niang mga tataramon. Asin kan sia singko anyos na, nagkaigwa sia kan enot niang kabtang sa Teokratikong Paadalan sa Pagmiministro.\n9. Taano ta mahalaga an pagbasa sa Biblia asin paghorophorop sa saindong binabasa?\n9 Tanganing orog na mapaoswag an saindong espirituwalidad, maninigong ugaleon nindong mga hoben an aroaldaw na pagbasa sa Biblia sa bilog na pagkatinedyer nindo asin dawa adulto na kamo. (Sal. 71:17) Taano an pagbasa sa Biblia ta makakatabang sa saindo na umoswag? Mangnoha an sinabi ni Jesus sa sarong pamibi sa saiyang Ama: “Ini nangangahulogan nin buhay na daing katapusan, an saindang paglaog sa isip nin kaaraman dapit sa saimo, na iyo sanang tunay na Dios.” (Juan 17:3) Tunay nanggad, mientras na orog kamong naglalaog sa saindong isip nin kaaraman dapit ki Jehova, orog pa nindong maheheling sia nin maliwanag bilang tunay na Persona asin orog na mararom an saindong pagkamoot sa saiya. (Heb. 11:27) Kun siring, kada magbasa kamo nin kabtang kan Biblia, gamiton an oportunidad na iyan na orog na makanood dapit ki Jehova. Hapoton an saindong sadiri: ‘Ano an itinotokdo sa sako manongod ki Jehova, bilang Persona, kan pagkasaysay na ini? Paano ipinapaheling kan kabtang na ini kan Biblia an pagkamoot asin pagmakolog sa sako nin Dios?’ An pagtao nin panahon na maghorophorop sa siring na mga hapot matabang sa saindo na maaraman an kaisipan asin saboot ni Jehova saka an hinahagad nia sa saindo. (Basahon an Talinhaga 2:1-5.) Arog kan hoben na si Timoteo, ‘makokombensir kamong tubodon’ an nanonodan nindo sa Kasuratan, asin mapapahiro kamong sambahon si Jehova nin gikan sa boot.—2 Tim. 3:14.\nKun Paano Napapararom kan Pamibi an Saindong Pagkamoot ki Jehova\n10, 11. Paano an pamibi nakakatabang sa saindo na pakosogon an pagmawot nindo na paglingkodan an Dios?\n10 An ikaduwang paagi na mapapakosog nindo an saindong pagmawot na bilog na pusong paglingkodan si Jehova iyo an pamimibi nindo. Sa Salmo 65:2, mababasa niato: “O Paradangog nin pamibi, sa saimo madorolok an gabos na klase nin tawo.” Dawa durante kan panahon na an Israel katipan na banwaan nin Dios, an mga taga ibang daga na nagduduruman sa templo ni Jehova makakadolok sa saiya paagi sa pamibi. (1 Ha. 8:41, 42) An Dios mayong ipinapaorog. An mga nag-ootob kan saiyang mga togon makakasierto na hihinanyogon nia sinda. (Tal. 15:8) Siertong kaiba kamong mga hoben sa “gabos na klase nin tawo.”\n11 Aram nindo na an ano man na tunay na pagkakatood nakabasar sa marahay na komunikasyon. Posibleng marhay na ikinakaogma nindong sabihon sa sarong dayupot na amigo an saindong kaisipan, pinagkakainteresan, asin saboot. Kaagid kaiyan, paagi sa odok sa pusong pamimibi, nakikikomunikar kamo sa saindong Kaharohalangkaweng Kaglalang. (Fil. 4:6, 7) Ipakipag-olay ki Jehova an nasa kalaoglaogi kan puso nindo arog kan pakikipag-olay nindo sa sarong mamomoton na magurang o dayupot na amigo. Sa katunayan, magkakonektar na marhay an paagi nin pamimibi nindo asin an saboot nindo ki Jehova. Maririsa nindo na mientras na nagkokosog an saindong pakikipagkatood ki Jehova, orog man na nagigin makahulogan an saindong mga pamibi.\n12. (a) Ano an kalabot sa makahulogan na mga pamibi? (b) Ano an makakatabang sa saindo na marealisar na si Jehova harani sa saindo?\n12 Pero, girumdomon na labi pa sa mga tataramon an kalabot sa makahulogan na pamibi. Kalabot dian an saindong kalaoglaoging mga saboot. Sa mga pamibi nindo, ipahayag an saindong mainit na pagkamoot, hararom na paggalang, asin lubos na pagsarig ki Jehova. Mantang naheheling nindo kun paano sinisimbag ni Jehova an saindong mga pamibi, personalmente nindong marerealisar orog kisa kasuarin man na “si Jehova harani sa gabos na nag-aarang sa saiya.” (Sal. 145:18) Iyo, si Jehova marani sa saindo, na pinapakosog kamo na tumangon an Diablo asin gumibo nin tamang mga desisyon sa buhay.—Basahon an Santiago 4:7, 8.\n13. (a) Paano nakatabang sa sarong Kristiana an pakikikatood sa Dios? (b) Paano an pakikikatood sa Dios nakakatabang sa saimo na atubangon an impluwensia nin kairiba?\n13 Estudyare kun paano napakosog si Cherie huli sa pagkaigwa nin dayupot na relasyon ki Jehova. Kan sia nasa haiskul, natawan sia nin mga award huli ta sia matali sa klase asin may pambihirang abilidad sa isport. Pakagradwar nia, inalokan sia nin libreng pag-eskuela na paagi kaiyan makakakua sia nin mas halangkaw na edukasyon. “Nakakaakit an alok,” an sabi ni Cherie, “asin pigparapirit ako kan sakong mga coach saka kapwa estudyante na akoon iyan.” Pero, aram nia na an pagkua nin mas halangkaw na edukasyon mag-oobligar sa saiya na gamiton an kadaklan kan saiyang panahon sa pag-adal asin pagpraktis para sa karawat—na dikit na sanang panahon an matatada sa paglilingkod ki Jehova. Ano an ginibo ni Cherie? Sia nagsabi, “Pakapamibi ko ki Jehova, sinayumahan ko an libreng pag-eskuela asin nagpoon akong magregular payunir.” Ngonyan, limang taon na siang nagpapayunir. “Mayo akong ano man na pinagbabasolan,” an sabi nia. “Nagpapagayagaya sa sako an pakaaram na naggibo ako nin desisyon na nakakapaogma ki Jehova. Tunay nanggad na kun eenoton nindo an Kahadean nin Dios, an gabos na iba pang bagay idadagdag na sana sa saindo.”—Mat. 6:33.\nIhinahayag kan Marahay na Paggawe na “Malinig an Puso” Nindo\n14. Taano an saindong paggawe ta mahalaga sa pagheling ni Jehova?\n14 An ikatolong paagi na ikakapaheling nindo na naglilingkod kamo ki Jehova nin gikan sa boot iyo an pagtaong atension sa saindong paggawe. Binebendisyonan ni Jehova an mga hoben na nagdadanay na malinig sa moral. (Basahon an Salmo 24:3-5.) Dai inarog kan hoben na si Samuel an paggawe kan mga aki kan Halangkaw na Saserdoteng si Eli. Narisa nanggad an marahay na paggawe ni Samuel. An Biblia nagsasabi: “Sa bilog na panahon na ini an aking si Samuel nagdadakula asin nagigin orog na kawiliwili sa pagheling ni Jehova sagkod nin mga tawo.”—1 Sam. 2:26.\n15. Ano an nagkapirang dahelan na pinapagdadanay nindo an marahay na paggawe?\n15 Nabubuhay kita sa kinaban na pano nin mga tawong mamomoton sa sainda man sana, maabhaw, masumbikal sa mga magurang, daing utang na boot, bakong maimbod, maringis, maabhaw huli sa pag-orgolyo, mamomoton sa kasingawan imbes na mamomoton sa Dios—bilang pagsambit sa nagkapira sa mga karakteristiko na isinurat ni Pablo. (2 Tim. 3:1-5) Kaya puedeng depisil nanggad para sa saindo na mapagdanay an arogan na paggawe mantang nasa maraot na kapalibotan. Minsan siring, sa kada paggibo nindo nin tama asin pagsayuma na makikabtang sa bakong diosnon na paggawe, pinapatunayan nindo na nasa kampi kamo ni Jehova sa isyu nin unibersal na soberaniya. (Job 2:3, 4) Nakakamate man kamo nin pagkakontento sa pakaaram na hinihimate nindo an mamomoton na pakiolay ni Jehova: “Magpakadonong ka, aki ko, asin pagayagayaha an sakong puso, tanganing makasimbag ako sa saiya na nagduduhagi sa sako.” (Tal. 27:11) Dugang pa, an pakaaram na inooyonan kamo ni Jehova magpapakosog sa saindo sa pagmawot na paglingkodan sia.\n16. Paano napagayagaya nin sarong Kristiana an puso ni Jehova?\n16 An sarong Kristiana na si Carol nangapot sa mga prinsipyo sa Biblia mantang nag-eeskuela kan sia tinedyer pa, asin narisa an saiyang marahay na paggawe. Ano an nangyari? Inolog-olog si Carol kan mga kaklase nia huli ta dai kaya kan saiyang konsensiang sinanay sa Biblia na makikabtang sia sa mga selebrasyon nin kapiestahan asin patriotikong mga seremonya. Sa mga pangyayaring idto, kun beses nagkakaoportunidad sia na ipaliwanag sa iba an saiyang mga tinutubod. Pakalihis nin dakol na taon, nakaresibi si Carol nin sarong kard hale sa dating kaklase, na nagsurat: “Haloy ko nang minamawot na makontak ka asin magpasalamat sa saimo. Nagin risang-risa an saimong marahay na paggawe asin halimbawa bilang Kristianang hoben, kaiba na an mapusong paninindogan mo mapadapit sa mga kapiestahan. Ika an enot na Saksi ni Jehova na namidbid ko.” An halimbawa ni Carol nagkaigwa kan siring kararom na epekto sa saiyang kaklase kaya kan huri nagpoon ining mag-adal sa Biblia. Sa saiyang kard, sinabi nia ki Carol na sia labing 40 taon nang bautisadong Saksi! Arog ni Carol, kamo na mga hoben ngonyan na mapusong nangangapot sa mga prinsipyo sa Biblia puede man na makamotibar sa mga sadiosan an puso na midbidon si Jehova.\nMga Hoben na Nag-oomaw ki Jehova\n17, 18. (a) Ano an saboot mo manongod sa mga hoben sa saindong kongregasyon? (b) Anong ngapit an nakatagama sa mga hoben na may takot sa Dios?\n17 Kita gabos na nasa pambilog na kinaban na organisasyon ni Jehova naoogma na maheling an rinibong maiigot na hoben na nakikikabtang sa tunay na pagsamba! Pinapakosog kan mga hoben na ini an saindang pagmawot na sambahon si Jehova paagi sa pagbasa sa Biblia aroaldaw, pamimibi, asin paggawe kaoyon kan kabotan nin Dios. An siring na arogan na mga hoben nakakarepresko sa saindang mga magurang asin sa gabos na lingkod ni Jehova.—Tal. 23:24, 25.\n18 Sa ngapit, an maimbod na mga hoben mapapabilang sa mga makakaligtas sa ipinanuga nin Dios na bagong kinaban. (Kap. 7:9, 14) Duman, maeeksperyensiahan ninda an dai mabilang na bendisyon mantang padagos na nag-oorog an saindang pagpapahalaga ki Jehova, asin maoomaw ninda sia sagkod sa panahon na daing talaan.—Sal. 148:12, 13.\n• Paano an mga hoben ngonyan makakapakikabtang sa tunay na pagsamba?\n• Tanganing makinabang ka sa pagbasa sa Biblia, taano ta mahalaga an paghorophorop?\n• Paano an pamibi nakakatabang sa saimo na rumani ki Jehova?\n• Ano an ibinubunga kan marahay na paggawe nin sarong Kristiano?\nUgale daw nindo an aroaldaw na pagbasa sa Biblia?\nI-share I-share Mga Hoben—Pakosoga an Saindong Pagmawot na Maglingkod ki Jehova\nAn Papel kan Banal na Espiritu sa Pagkaotob kan Katuyohan ni Jehova\nTinotogotan daw Nindo si Jehova na Hapoton Kamo?\nAn Mapangganang Pag-atubang sa mga Pagbalo Nagpakosog kan Samong Tiwala ki Jehova\nIrayo an Saindong mga Mata sa mga Bagay na Daing Halaga!\nLubos daw Nindong Sinusunod an Cristo?\nGusto ni Jehova na Ika Magin “Ligtas Asin Nasa Marahay na Kamugtakan”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 2010\nI-share I-share AN TORRENGBANTAYAN—PAG-AADALAN NA EDISYON Abril 2010\nAN TORRENGBANTAYAN—PAG-AADALAN NA EDISYON Abril 2010


An pagka-Dios ni Kristo nakasurat sa Biblia?\nIdagdag pa sa pabisto ni Hesus kan saiyang sadiri, binisto man kan saiyang mga disipulos an saiyang pagka-Dios. Ipinahayag ninda na si Hesus igwang kapangyarihan na magpatawad nin kasalan – sarong bagay na Dios sana an pwedeng gumibo – mantang sa Dios nagkasala an tawo (Mga Gibo 5:31; Colosas 3:13; Mga Salmo 130:4; Jeremias 31:34). Si Hesus man an mahukom sa mga nabubuhay asin sa mga gadan (2 Timoteo 4:1). Kuminurahaw si Tomas ki Hesus, “Kagurangnan ko, asin Dios ko!” (Juan 20:28). Inapod ni Apostol Pablo si Hesus na “dakulang Dios asin Paraligtas” (Tito 2:13) asin nagsabi na bago si Hesus nagin tawo, siya nageksister sa “porma nin Dios” (Filipos 2:5-8). An Dios Ama nagsabi manongod ki Hesus: “An saimong trono, O Dios, magdadanay sagkod lamang; asin an cetro nin katanosan iyo an cetro kan saimong kahadean” (Hebreo 1:8). Si Juan nagsabi “Sa kapinonan iyo an Tataramon, asin an Tataramon nasa kaibahan nin Dios, patin an Tataramon [Hesus] iyo an Dios” (Juan 1:1). Dakul na parte kan Biblia an nagtutukdo manongod sa pagka-Dios ni Hesus (hilingon an Kapahayagan 1:17, 2:8, 22:13; 1 Corinto 10:4; 1 Pedro 2:6-8; Mga Salmo 18:2, 95:1; 1 Pedro 5:4; Hebreo 13:20), saro sana sa mga ini igo na nganing ipahiling na si Kristo binistong Dios kan saiyang mga parasonod.\nSi Hesus tinawan nin mga titulo na para sana ki Yahweh (pormal na pangaran kan Dios) sa Lumang Tipan. An titulo sa Lumang Tipan na “paratubos” (Mga Salmo 130:7; Hosea 13:14) ginamit ki Hesus sa Bagong Tipan (Tito 2:13), Kapahayagan 5:9). Si Hesus inapod na Immanuel – “an Dios yaon sa satuya” – sa Mateo 1. Sa Zacarias 12:10, si Yahweh an nagsabi na, “asin mahiriling sinda sa sakuya, na saindang pinagtogbok.” Kun si Yahweh an pinagtogbok, dangan si Hesus an ipinako sa krus asin tinogbok, boot sabihon si Hesus iyo an Dios. Ipinaliwanag ni Apostol Pablo an Isaias 45:22-23 na si Hesus an sinasambit sa Filipos 2:10-11. An pangaran ni Hesus sinasambit kaibahan an pangaran kan Dios sa pagpamibi “An biyaya mapasaindo asin an katoninongan hale sa Dios na Ama, asin ki Hesu-Kristo na satong Kagurangnan” (Galacia 1:3; Efeso 1:2). In magigin pagbasang-basang kun si Kristo bakong Dios. An pangaran ni Hesus sinasambit kaibahan an pangaran kan Dios sa togon ni Hesus na magbunyag “sa ngaran nin Ama asin nin Aki patin nin Espiritu Santo” (Mateo 28:19; hilingon man sa 2 Corinto 13:14).\nGinibo ni Hesus an mga milagro na Dios sana an makakagibo . Binuhay ni Hesus an gadan (Juan 5:21, 11:38-44) asin siya nagpatawad nin kasalan (Mga Gibo 5:31, 13:38), linalang niya an kinaban (Juan 1:2); Colosas 1:16-17). An katotoohan na ini lalong masiguro kan pagka-Dios ni Hesus kun tutubodon ta an sinabi ni Yahweh na solo sana siya kan panahon kan paglalang (Isaias 44:24). Si Kristo igwa nin mga karakter na Dios sana an pwedeng magkaigwa: daing kasagkodan (Juan 8:58), yaon sa gabos na lugar sa gabos na panahon (Mateo 18:20, 28:20), nakakaaram kan gabos na bagay (Mateo 16:21), asin makapangyarihan siya sa gabos (Juan 11:38-44).\nPinatotoohan ni Kristo an saiyang pagka-Dios sa paagi kan mga milagrong saiyang ginibo. Ginibo iyang alak an tubig (Juan 2:7), naglakaw siya sa ibabaw kan tubig (Mateo 14:25), pinadakol niya an mga bagay (Juan 6:11), pinaumayan an buta asin nakahiling (Juan 9:7), pilay na pinalakaw (Marcos 2:3), asin pinaumayan an may helang (Mateo 9:35; Marcos 1:40-42), binuhay an gadan (Juan 11:43-44; Lucas 7:11-15; Marcos 5:35). Orog sa gabos, si Hesus mismo buminangon hali sa mga gadan. Mayong ibang dios-diosan kan mga pagano an nagadan asin nabuhay liwat.\nIgwang doseng katotoohan sa kasaysayan manongod ki Hesus an tinutubod dawa kan mga bakong Kristyanong madudunong na iskolar:\n1.\tSi Hesus nagadan sa paagi nin pagpako sa krus.\n2.\tSi Hesus ilinubong.\n3.\tAn saiyang kagadanan nagresulta nin kamunduan asin kawaraan nin paglaom sa mga disipolos.\n4.\tAn linubungan ki Hesus nadiskubreng mayong laog pakaagi kan pirang aldaw.\n5.\tNahiling kan mga disipulos si Hesus kan siya nabuhay liwat.\n6.\tKan nahiling siya kan mga disipolos, sinda nagin maisog na nagtutubod ki Hesus.\n7.\tAng mensaheng ini iyo an centro kan katukduan kan mga enot na Simbahan.\n8.\tAng mensaheng ini itinokdo sa Jerusalem.\n9.\tBilang resulta kan pagtokdo, an Simbahan namundag asin tuminalubo.\n10.\tAn aldaw kan pagkabuhay, Domingo, binalyuhan an Sabbath (Sabado) bilang aldaw nin pagsamba.\n11.\tAn nagduduwa-duwang si Santiago tuminobod kan mahiling niya si Hesus na nabuhay liwat.\n12.\tSi Pablo, kalaban kan Krsityanismo, tuminubod huli sa eksperyensyang hali sa nabuhay liwat na si Hesus.\nDawa igwa pang magkontra sa mga bagay na ini, diit sana an kaipuhan tanganing magpatotoo kan pagkabuhay liwat ni Hesus asin tanganing maipundar an ebanghelyo: an kagadanan ni Hesus, an paglobong saiya, an saiyang pagkabuhay liwat, asin an saiyang pagpahiling matapos siyang mabuhay liwat (1 Corinto 15:1-5). Igwang mga teoriya na pwedeng mag paliwanag kan mga nakalista sa taas, an pagkabuhay liwat sana an mapaliwanag sa gabos na iyan. An mga madudunong na iskolar nagsabi na nahiling kan mga disipolos si Hesus matapos ining mabuhay liwat. Bakong kahambogan o kaya imahinasyon an makakabakli nin tawo na arog kan ginibo kan pagkabuhay liwat ni Hesus. Enot, ano an makukua ninda? Bakong bistado an Kristyanismo kan panahon na ito asin dai man sinda mayaman huli kan Kristyanismo. Ikaduwa, dai nagigin martir an mga putikon. Mayong mas maray na rason tanganing an mga disipolos magin andam na magadan sa katakot-takot na paagi huli kan saindang pagtobod kun bakong huli sa pagkabuhay liwat ni Hesu-Kristo. Iyo, dakol na tawo an nagagadan huli sa sarong bagay na aram nindang totoo pero mayong gustong magadan para sa sarong bagay na kaputikan sana.\nSa kataposan, si Kristo nagpabisto na siya si Yahweh, na siya Dios, na siya an sarong totoong Dios; an saiyang mga parasonod nagtobod sa saiya asin binisto siyang Dios. Pinatotoohan ni Kristo an saiyang pabisto sa paagi kan mga maka-Dios na milagro, kaibahan kayan an saiyang pagkabuhay liwat na buminago kan kinaban. Mayo nang ibang bagay an pwedeng mag paliwanag kan katotoohan na ini. Iyo, an pagka-Dios ni Kristo nakasurat sa Biblia.


BASAHON SA Albanian Aleman American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“Ililigtas mo an mga mapakumbaba.”—2 SAMUEL 22:28.\n1, 2. Sa ano nagkakapareho an dakol na namahala sa kinaban?\nAN MGA piramide nin Egipto nagpapatotoo manongod sa mga tawong namahala kaidto sa dagang iyan. An iba pa na nagwalat kan saindang gira sa kasaysayan iyo si Senaquerib nin Asiria, Alejandrong Dakula nin Grecia, asin Julio Cesar nin Roma. An gabos na namahalang iyan nagkakapareho sa sarong bagay. Dai sinda nagwalat nin rekord nin pagigin tunay na mapakumbaba.—Mateo 20:25, 26.\n2 Maiimahinar daw nindo an siisay man sa mga namahala na nasambitan sa enotan na nagin ugale na siyasaton an saindang kahadean tanganing hanapon an hamak na mga nasasakopan na nangangaipo nin pagranga? Dai nanggad! Ni maiimahinar nindo na maduman sinda sa hamak na mga istaran kan mga namamanwaan na biyong nanluluya tanganing parigonon an boot kan siring na mga tawo. An aktitud ninda sa hamak na linalang na mga tawo laen na marhay sa aktitud kan Supremong Namamahala sa uniberso, si Jehova Dios!\nAn Nakakalabi sa Gabos na Halimbawa nin Kapakumbabaan\n3. Paano tinatratar kan Supremong Namamahala an saiyang mga nasasakopan na tawo?\n3 An kadakulaan asin kahalangkawan ni Jehova dai marorop, pero “an saiyang mga mata naglilibot sa bilog na daga tanganing ipaheling an saiyang kosog para duman sa mga an puso kompleto para sa saiya.” (2 Cronica 16:9) Asin ano an ginigibo ni Jehova kun nakakaheling sia nin hamak na mga parasamba na biyong nanluluya an espiritu bilang resulta nin manlaenlaen na pagbalo? Sa sarong sentido, sia “nag-eerok” kaiba kan mga ini paagi sa saiyang banal na espiritu “tanganing buhayon an espiritu kan mga may kababaan asin tanganing buhayon an puso kan mga biyong nanluluya.” (Isaias 57:15) Sa siring, an mga parasamba sa saiya na naulian nasa mas marahay na kamugtakan na ipagpadagos an paglilingkod sa saiya na may paggayagaya. Kanigoan nanggad na kapakumbabaan sa kabtang nin Dios!\n4, 5. (a) Ano an nagin saboot kan salmista manongod sa paagi nin pamamahala nin Dios? (b) Ano an kahulogan kan ‘pagpapakanghababa’ nin Dios tanganing tabangan an “hamak”?\n4 Mayo nin siisay man sa uniberso na nagpakumbaba siring kan ginibo kan Soberanong Kagurangnan tanganing tabangan an makasalan na mga tawo. An salmista nakasurat: “Si Jehova nagin orog kahalangkaw sa gabos na nasyon; an saiyang kamurawayan orog kahalangkaw sa kalangitan. Siisay an siring ki Jehova na satuyang Dios, sia na pinahalangkaw an saiyang erokan? Sia nagpapakanghababa na helingon an langit asin daga, na binabangon an hamak sa mismong kabokabo; ilinalangkaw nia an dukha hale mismo sa aponan nin abo.”—Salmo 113:4-7.\n5 Mangnohon an terminong “nagpapakanghababa” (sa Ingles, “condescending”). Kun nanonongod sa tawo, an termino sa Ingles na “condescending” puedeng magkaigwa nin negatibong konotasyon na, ‘gumaweng may pagkasuperyor sa saro na mas hababa o daing palad.’ An siring na maabhaw na aktitud dai noarin man puedeng magladawan ki Jehova Dios, na dalisay asin banal asin sa siring mayo nin “kaabhawan.” (Marcos 7:22, 23) Alagad an termino sa Ingles na “condescend” puede man na mangahulogan nin pagbaba sa sosyal na kamugtakan nin saro na mas hababa o pagpababa kan saiyang ranggo o posisyon kun tinatratar an saro na mas hababa. Sa siring, trinadusir kan nagkapirang Biblia an Salmo 113:6 na magsabing nagpapakumbaba an Dios. Angay nanggad na ilinaladawan kaiyan an satong mapakumbabang Dios na nagtatao nin mamomoton na atension sa mga pangangaipo kan saiyang bakong sangkap na mga parasambang tawo!—2 Samuel 22:36.\nKun Taano ta Mapakumbaba si Jesus\n6. Ano an nakakalabi sa gabos na akto nin kapakumbabaan ni Jehova?\n6 An nakakalabi sa gabos na akto nin kapakumbabaan asin pagkamoot nin Dios iyo an pagsugo nia sa saiyang namomotan na panganay na Aki na mamundag sa daga asin padakulaon bilang tawo para sa kaligtasan kan katawohan. (Juan 3:16) Itinokdo sa sato ni Jesus an katotoohan manongod sa saiyang langitnon na Ama dangan itinao an saiyang sangkap na buhay bilang tawo tanganing haleon an “kasalan kan kinaban.” (Juan 1:29; 18:37) Ipinapabanaag an saiyang Ama sa sangkap na paagi, pati an kapakumbabaan ni Jehova, andam na gibohon ni Jesus an hinahagad sa saiya nin Dios. Iyan an nakakalabi sa gabos na halimbawa nin kapakumbabaan asin pagkamoot na itinao kasuarin man kan saro sa mga linalang nin Dios. Bakong gabos nagpahalaga sa kapakumbabaan ni Jesus, na ibinibilang pa ngani sia kan saiyang mga kaiwal na “an pinakahababa sa katawohan.” (Daniel 4:17) Minsan siring, narealisar ni apostol Pablo na maninigong arogon kan saiyang mga kapagtubod si Jesus asin sa siring magin mapakumbaba sa saindang pagtratar sa lambang saro.—1 Corinto 11:1; Filipos 2:3, 4.\n7, 8. (a) Paano nakanood si Jesus na magin mapakumbaba? (b) Ano an pakiolay ni Jesus sa tibaad magin mga disipulo nia?\n7 Itinampok ni Pablo an marahayon na halimbawa ni Jesus, na nagsurat: “Papagdanayon dian sa saindo an nasa isip na aktitud na ini na yaon man ki Cristo Jesus, na, minsan ngani sia kabaing nin Dios, dai nag-isip na man-agaw, an boot sabihon, na sia makapantay sa Dios. Dai, kundi sia nagpakadai sa sadiri asin nagpakang-oripon patin nagin kaagid nin mga tawo. Orog pa kaiyan, kan makua nia an saiyang sadiri na kabaing nin tawo, sia nagpakumbaba asin nagin makinuyog sagkod sa kagadanan, iyo, kagadanan sa hariging pasakitan.”—Filipos 2:5-8.\n8 Tibaad isip-isipon nin iba, ‘Paano nakanood si Jesus na magin mapakumbaba?’ Iyan makangangalas na pakinabang sa saiyang haraning pakikiasosyar sa saiyang langitnon na Ama sa laog nin haloyon na panahon, na durante kaiyan sia naglingkod bilang “pangenot na trabahador” nin Dios sa paglalang kan gabos na bagay. (Talinhaga 8:30) Pakatapos kan pagrebelde sa Eden, naheling kan Panganay nin Dios an mapakumbabang pagtratar kan saiyang Ama sa mga tawong parakasala. Huli kaiyan, kan uya digdi sa daga, ipinabanaag ni Jesus an kapakumbabaan kan saiyang Ama asin nakiolay: “Pasana nindo an sakong sakal asin makanood kamo sa sako, huli ta ako mahoyo asin may kababaan an puso, asin makakakua kamo nin kaginhawahan para sa saindong kalag.”—Mateo 11:29; Juan 14:9.\n9. (a) Ano an nanompongan ni Jesus na kaakit-akit manongod sa mga aki? (b) Ginagamit an sarong sadit na aki, anong leksion an itinokdo ni Jesus?\n9 Huling si Jesus tunay na mapakumbaba, an saradit na aki dai natakot sa saiya. Imbes, naakit sinda sa saiya. Sia man nagpaheling nin maboot na kapadangatan sa mga aki asin nagtao sa sainda nin atension. (Marcos 10:13-16) Ano an nanompongan ni Jesus na kaakit-akit manongod sa mga aki? Tunay nanggad, igwa sinda nin kawiliwiling mga kualidad na dai pirmeng ikinapaheling kan nagkapira sa saiyang mga disipulo na nasa edad na. Sarong simpleng katunayan na ibinibilang kan saradit na aki na nakakalabi sa sainda an mga nasa edad na. Maheheling nindo ini sa dakol na ihinahapot ninda. Iyo, kun ikokomparar sa dakol na nasa edad na, an mga aki mas madaling tokdoan asin daing gayo nag-oorgolyo. Sarong beses, nagkua si Jesus nin sarong sadit na aki asin sinabi sa Saiyang mga parasunod: “Kun dai kamo magbakle asin magin siring sa saradit na aki, dai kamo sa ano man na paagi makakalaog sa kahadean kan kalangitan.” Sinabi pa nia: “An siisay man na magpakumbaba arog kan sadit na aking ini iyo an pinakadakula sa kahadean kan kalangitan.” (Mateo 18:3, 4) Sinabi ni Jesus an prinsipyong sinusunod: “An lambang nagpapalangkaw sa saiya man sana ibababa asin an nagpapakumbaba sa saiya man sana ilalangkaw.”—Lucas 14:11; 18:14; Mateo 23:12.\n10. Anong mga hapot an pag-oolayan niato?\n10 An katotoohan na iyan nagpapalataw nin mahahalagang hapot. An satong paglaom na magkamit nin buhay na daing katapusan sa sarong kabtang depende sa satong pagkultibar nin tunay na kapakumbabaan, alagad taano ta kun beses nasasakitan an mga Kristiano na magin mapakumbaba? Taano ta masakit para sa sato na halonon an satong amor propio, sabi ngani, asin atubangon an mga pagbalo na may kapakumbabaan? Asin ano an makakatabang sa sato na makultibar an tunay na kapakumbabaan?—Santiago 4:6, 10.\nKun Taano ta Masakit na Magin Mapakumbaba\n11. Taano ta bakong makangangalas na kita nasasakitan na magin mapakumbaba?\n11 Kun kamo nasasakitan na magin mapakumbaba, dai kamo nagsosolo. Kaidtong 1920, tinokar kan magasin na ini an konseho kan Biblia manongod sa pangangaipo na magin mapakumbaba, na nagkokomento: “Sa siring, mantang naheheling niato kun gurano kadakula kan pagpapahalaga kan Kagurangnan sa kapakumbabaan maninigo na iyan makaenkaminar sa gabos na tunay na disipulo na kultibaron an kualidad na ini sa aroaldaw.” Dangan ipinahayag an prangkang pag-admitir na ini: “Apisar kan gabos na sadol na ini kan Kasuratan garo baga nin huli sa pagkabakong sangkap kan naturalesa nin tawo an mga nagigin kabtang kan banwaan kan Kagurangnan asin minaayon sa pagsunod sa dalan na ini garo baga orog na nasasakitan, orog na nakikipagtusayan, mapadapit sa bagay na ini kisa sa iba pang kualidad.” Itinatampok kaiyan an sarong dahelan kun taano ta kaipuhan kan tunay na mga Kristiano na maigot na maghingoang magin mapakumbaba—hinahanaphanap kan satong makasalan na naturalesa nin tawo an dai maninigong kamurawayan. Ini huli ta mga gikan kita kan makasalan na mag-agom, si Adan asin Eva, na nagpadara sa maimot na mga paghimuyawot.—Roma 5:12.\n12, 13. (a) Paano an kinaban sarong olang sa Kristianong kapakumbabaan? (b) Siisay an orog pa nganing nagpapadepisil sa satong maigot na paghihingoang kultibaron an kapakumbabaan?\n12 An saro pang dahelan na kita tibaad nasasakitan na ipaheling an kapakumbabaan iyo na kita napapalibotan nin sarong kinaban na nag-eenkaminar sa mga tawo na magmaigot na labihan an iba. Kabilang sa lakop na mga pasohan kan kinaban na ini iyo an paghimuyawot na panigoan “an mawot kan [makasalan na] laman asin an mawot kan mga mata asin an pagpaabaw-abaw kan kaya sa buhay.” (1 Juan 2:16) Imbes na pangibabawan kan siring na kinabanon na mga pagmawot, an mga disipulo ni Jesus dapat na papagdanayon na simple an saindang mga mata asin magkonsentrar sa paggibo kan kabotan nin Dios.—Mateo 6:22-24, 31-33; 1 Juan 2:17.\n13 An ikatolong dahelan kun taano ta masakit na kultibaron asin ipaheling an kapakumbabaan iyo na an ginikanan kan kaabhawan, si Satanas na Diablo, namamahala sa kinaban na ini. (2 Corinto 4:4; 1 Timoteo 3:6) Pinapalakop ni Satanas an saiyang maraot na mga ugale. Halimbawa, hinagad nia an pagsamba ni Jesus karibay kan pagtao ki Jesus kan “gabos na kahadean kan kinaban asin an kamurawayan kan mga iyan.” Pirmeng mapakumbaba, tolos na hinaboan ni Jesus an alok kan Diablo. (Mateo 4:8, 10) Kaagid kaiyan, sinusugotan ni Satanas an mga Kristiano na maghanap nin kamurawayan para sa saindang sadiri. Pero, an mapakumbabang mga Kristiano nagmamaigot na sunodon an halimbawa ni Jesus, na itinatao an pag-omaw asin onra sa Dios.—Marcos 10:17, 18.\nPagkultibar Asin Pagpaheling nin Tunay na Kapakumbabaan\n14. Ano an “sagin kapakumbabaan”?\n14 Sa saiyang surat sa mga taga Colosas, si apostol Pablo nagpatanid tumang sa panluwas na pagsaginsagin mapakumbaba tanganing pahangaon an mga tawo. Inapod ini ni Pablo na “sagin kapakumbabaan.” An mga nagsasaginsagin sanang mapakumbaba bakong espirituwal na mga tawo. Imbes, ihinahayag ninda na sinda sa katunayan “mahambog” huli sa pag-orgolyo. (Colosas 2:18, 23) Itinokdo ni Jesus an mga halimbawa kan siring na bakong totoong kapakumbabaan. Kinondenar nia an mga Fariseo huli sa saindang mapagpasikat na mga pamibi asin huli sa saindang paagi nin pag-ayuno na may mga lalauogon na mamondo asin raot an itsura tanganing maheling kan mga tawo. Sa kabaliktaran, tanganing magkaigwa nin halaga sa atubangan nin Dios an satong pribadong mga pamibi, iyan maninigong sabihon sa mapakumbabang paagi.—Mateo 6:5, 6, 16.\n15. (a) Ano an magigibo niato tanganing mapagdanay an kababaan nin pag-isip? (b) Ano an nagkapirang marahay na halimbawa nin kapakumbabaan?\n15 An mga Kristiano tinatabangan na papagdanayon an tunay na kababaan nin pag-isip paagi sa pagkonsentrar sa pinakamarahay na mga halimbawa nin kapakumbabaan, si Jehova Dios asin si Jesu-Cristo. Kalabot sa paggibo kaini an regular na pag-adal sa Biblia asin sa mga pantabang sa pag-adal kan Biblia na itinatao kan “maimbod asin mapagmansay na oripon.” (Mateo 24:45) An siring na pag-adal mahalagang marhay para sa Kristianong mga paraataman, “tanganing an [saindang] puso dai magpalangkaw sa [saindang] mga tugang.” (Deuteronomio 17:19, 20; 1 Pedro 5:1-3) Horophoropon an balakid na halimbawa nin mga binendisyonan huli sa saindang mapakumbabang aktitud, arog baga ki Rut, Ana, Elizabet, asin dakol pang iba. (Rut 1:16, 17; 1 Samuel 1:11, 20; Lucas 1:41-43) Isipon man an dakol na marahayon na halimbawa nin mga lalaking prominente na nagdanay na mapakumbaba sa paglilingkod ki Jehova, arog baga ki David, Josias, Juan na Bautisador, asin apostol Pablo. (2 Cronica 34:1, 2, 19, 26-28; Salmo 131:1; Juan 1:26, 27; 3:26-30; Gibo 21:20-26; 1 Corinto 15:9) Asin kumusta man an dakol na halimbawa sa kapakumbabaan sa presenteng aldaw na nanonompongan niato sa Kristianong kongregasyon? Paagi sa paghorophorop sa mga halimbawang ini, an tunay na mga Kristiano matatabangan na magkaigwa nin “kababaan nin pag-isip sa lambang saro.”—1 Pedro 5:5.\n16. Paano kita tinatabangan kan Kristianong ministeryo na magin mapakumbaba?\n16 An pagkaigwa nin regular na kabtang sa Kristianong ministeryo makakatabang man sa sato na magin mapakumbaba. An kababaan nin pag-isip magpapangyari sa sato na magin epektibo kun kita minadolok sa mga dai kamidbid na nanonompongan niato sa harong-harong asin sa iba pang lugar. Nangorognang totoo ini kun an kagharong sa primero indiperente o daing galang sa mensahe kan Kahadean. An satong mga tinutubod sa parate kinukuestion, asin an kapakumbabaan makakatabang sa Kristiano na padagos na simbagon an mga hapot “sa mahoyong boot asin hararom na paggalang.” (1 Pedro 3:15) An mapakumbabang mga lingkod nin Dios nagbalyo sa bagong mga teritoryo asin nagtabang sa mga tawo na laen an mga kultura asin klase nin pamumuhay. An siring na mga ministro tibaad kaipuhan na mapakumbabang atubangon an depisil na gibohon na pag-adal nin bagong lenguahe tanganing orog na makatabang sa mga gusto nindang paabotan kan maogmang bareta. Kaomaw-omaw nanggad!—Mateo 28:19, 20.\n17. Anong Kristianong mga paninimbagan an naghahagad nin kapakumbabaan?\n17 Paagi sa kapakumbabaan, naotob kan dakol an saindang Kristianong mga paninimbagan, na ineenot an intereses kan iba kisa sa sadiri ninda. Halimbawa, kaipuhan nin Kristianong ama an kapakumbabaan tanganing magtagama nin panahon hale sa ginagamit nia sa saiyang sadiring mga okupasyon tanganing makapag-andam asin makapamayo nin epektibong pag-adal sa Biblia sa saiyang mga aki. An kapakumbabaan nakakatabang man sa mga aki na tawan nin onra an asin magin makinuyog sa saindang mga magurang na bakong sangkap. (Efeso 6:1-4) An mga agom na babae na may dai nagtutubod na agom sa parate napapaatubang sa nakakapakumbabang mga situwasyon mantang hinihingoa nindang madara an saindang agom paagi sa “mabining gawe-gawe na may hararom na paggalang.” (1 Pedro 3:1, 2) An kapakumbabaan asin mapagsakripisyong pagkamoot kapakipakinabang man kun inaasikaso niato sa mamomoton na paagi an mga pangangaipo kan may helang asin naggugurang nang mga magurang.—1 Timoteo 5:4.\nAn Kapakumbabaan Nakakaresolber sa mga Problema\n18. Paano kita matatabangan kan kapakumbabaan na resolberan an mga problema?\n18 An gabos na tawong lingkod nin Dios bakong sangkap. (Santiago 3:2) Kun beses, puedeng magkaigwa nin dai pagkaintindihan o dai pagkasinabotan sa pag-oltanan nin duwang Kristiano. An saro tibaad may balidong sumbong tumang sa saiyang tugang. Sa parate, an siring na mga situwasyon puedeng resolberan paagi sa pag-aplikar kan konsehong ini: “Padagos kamong magpatiriostios asin sueltong magpatarawadtawadan kun an siisay man igwa nin sumbong tumang sa saro. Kun paanong kamo sueltong pinatawad ni Jehova, siring man an gibohon nindo.” (Colosas 3:13) Totoo, an pagsunod sa sadol na ini bakong madali, alagad an kapakumbabaan makakatabang sa saro na gibohon iyan.\n19. Ano an dapat niatong girumdomon kun kita nakikipag-olay sa saro na nakakolog sa satong boot?\n19 Kun beses an sarong Kristiano tibaad magsaboot na an sarong balidong sumbong magabat na marhay tangani na lingawan na sana. Kun siring, an kapakumbabaan matabang sa saiya na dolokon an soboot nagkasala sa saiya sa katuyohan na ibalik an katoninongan. (Mateo 18:15) An sarong dahelan na nagpapadagos kun beses an mga problema sa pag-oltanan nin mga Kristiano iyo na an saro o tibaad an duwa pareho orgolyosong marhay tanganing akoon na sinda an may sala. O an saro na nagsadiring boot na dolokon an sa ibong na lado tibaad ginibo iyan sa mapagpakangmatanos, mapagtatsar na paagi. Sa kabaliktaran, an tunay na mapakumbabang aktitud magigin epektibo nanggad sa pagresolber sa dakol na dai pagkaintindihan.\n20, 21. Ano an saro sa nakakalabi sa gabos na mga tabang tanganing magin mapakumbaba?\n20 An sarong importanteng marhay na paagi sa pagpatalubo nin kapakumbabaan iyo an pagpamibi para sa tabang asin espiritu nin Dios. Alagad girumdomon, “an Dios . . . minatao nin dai na kutana maninigong kabootan [kaiba an saiyang banal na espiritu] sa mga mapakumbaba.” (Santiago 4:6) Kaya kun kamo may dai pagkaintindihan kan saindong kapagtubod, mamibi ki Jehova na tabangan kamong mapakumbabang admitiron an ano man na sadit o dakulang sala nindo. Kun nakolgan an boot nindo asin an nagkasala sinserong magsabi, “Patawadon mo ako,” kun siring mapakumbabang magpatawad. Kun ini masakit, mapagngayongayong hagadon an tabang ni Jehova na haleon sa puso nindo an ano man na kaabhawan na yaon pa dian.\n21 An pakasabot sa dakol na pakinabang na itinatao kan kapakumbabaan maninigong magpahiro sa sato na kultibaron asin papagdanayon an mahalagang marhay na kualidad na ini. Sa katuyohan na iyan, abaa karahay na mga halimbawa si Jehova Dios asin si Jesu-Cristo para sa sato! Dai noarin man paglingawan an pag-asegurar nin Dios: “An bunga nin kapakumbabaan asin pagkatakot ki Jehova kayamanan asin kamurawayan patin buhay.”—Talinhaga 22:4.\nMga Puntong Mapaghohorophorop\n• Sairisay an pinakamarahay na mga halimbawa sa kapakumbabaan?\n• Taano ta masakit kultibaron an kapakumbabaan?\n• Ano an makakatabang sa sato na magin mapakumbaba?\n• Taano ta mahalagang marhay na magdanay na mapakumbaba?\nSi Jesus tunay na mapakumbaba\nAn kinaban nag-eenkaminar sa mga tawo na magmaigot na labihan an iba\nRetrato kan WHO na kinua ni L. Almasi/K. Hemzǒ\nTinatabangan kita kan kapakumbabaan na dolokon an mga dai kamidbid sa satong ministeryo\n[Mga Ritrato sa pahina 30]\nAn mga dai pagkaintindihan sa parate mareresolberan paagi sa mapakumbaba niatong paglingaw na sana sa problema na may pagkamoot\nDakol an paagi na ipinapaheling kan mga Kristiano an kapakumbabaan\nI-share I-share Kultibaron an Tunay na Kapakumbabaan